description: Troch it lege wetterpeil yn de grutte rivieren koene skippers minder fracht ferfiere, mar wol mear jild freegje.

title: Binnenfeart boekt flink mear omset mei minder fracht

maintext: Binnenfeartskippers yn Nederlân ha it ôfrûne fearnsjier in flink hegere omset boekt as in jier lyn. De omset wie 17,5 persint heger en dat is de hurdste groei yn sân jier tiid. Dochs ferfierden binnenfeartskippers 5 persint minder fracht as yn itselde fearnsjier in jier earder.


description: Hy moat oant de winterstop by de beloften traine en is even net wolkom by de earste seleksje.

title: Mathieu foar de tredde kear skorst troch Cambuur

maintext: Hy liket it net te learen, want Cambuur-oanfaller Justin Mathieu is freed foar de tredde kear yn oardel jier skorst troch Cambuur. Hy moat oant de winterstop by de beloften traine.

fasttext_language: fy


description: De oandielhâlders binne hast alle gemeenten yn Fryslân. Se fiele allegear mei mei de ynwenners fan Harns, mar de REC giet net ticht.

title: Oandielhâlders binne derút: ôffaloven REC bliuwt iepen

maintext: De ôffaloven REC yn Harns giet net ticht. Dat is de útkomst fan in oandielhâldersfergadering dy't folle langer duorre as de bedoeling wie. De oandielhâlders binne hast alle gemeenten yn Fryslân. Se fiele allegear mei mei de ynwenners fan Harns, mar de REC giet dus net ticht. Tsjinstanners woene wol dat de ôffaloven ticht gie, op syn minst oant de stoomliedingen yn maart ferfongen binne. By de ôffaloven binne faak steuringen.


description: De Drachtster ried mei fierstente folle drank op troch Ljouwert en moast troch in pizzakoerier ta stilstân brocht wurde.

title: Wurkstraf foar swierbesopen Drachtster automobilist

maintext:
De Drachtster drankrider hie op 'e middei fan 3 augustus 2018 op de Harnzerstrjitwei yn Ljouwert in parkearre auto's ramd. Ek bedarre er in stikje fierder mei syn auto op 'e stoepe. De pizzakoerier seach it gefaarlike rydgedrach fan de man, rûn op 'e auto ôf en luts de kaaien út it kontakt. Dêrnei belle er de plysje.
Fierstente folle dronken
Nei in blaastest die bliken dat de bestjoerder fierstente folle dronken hie. De útslach fan de alkoholtest kaam sels út boppe de rjochtlinen fan it Iepenbier Ministearje. De 46-jierrige man hie in drankprobleem. Foardat er yn 'e auto stappe hie er in kwart liter jenever dronken. Yn Ljouwert hie er nochris tsien drankjes opsûpt
Yntusken hat de man yn in ûntwenningsklinyk sitten en is er al in skoftke fan de drank ôf. Dochs mei er de kommende achttjin moannen net mear ride. "U staat pas aan het begin van een traject. Ik denk dat u nu nog niet rijbewijs-waardig bent", sa sei de plysjerjochter woansdei.


description: Boargemaster Tjeerd van der Zwan hâldt der rekken mei dat sa'n ûndersyk wol in moanne duorje kin.

title: Van der Zwan: iishockeyhal bliuwt ticht salang't it ûndersyk nei de feiligens rint

maintext:
Henk Hoekstra fan iishockeyklup UNIS Flyers neamt de maatregel 'desastreus' foar syn klup. As de hal langer ticht bliuwt as in pear wike komt neffens him de kontinuïteit fan de feriening yn gefaar. "We hawwe seizoenkaarthâlders, sponsors en hûnderten iishockeyers, dy't we no allegearre teloarstelle moatte. It is hiel simpel, in iishockeyklup kin net sûnder iis."
Traine yn Ljouwert
It earste team fan de Flyers traint freed yn de Ljouwerter Elfstedenhal, mar kin dêr net struktureel te plak. Wedstriden nei Ljouwert ferpleatse docht Hoekstra leaver ek net. "Dizze iishockeyklup heart by It Hearrenfean. Ljouwert is, wat sil ik sizze, 35 kilometer fierderop. SC Hearrenfean spilet dochs ek net yn it Cambuurstadion?"


description: Nicolaï wie de grûnlizzer fan it Gouden Spiker Festival, tegearre mei syn kollega Sijtze van der Hoek.

title: Belangryk hafabra-man Germ Nicolaï (78) út Bakkefean ferstoarn

maintext: Germ Nicolaï út Bakkefean is ferstoarn. Hy wie in belangryk man yn de hafabra-wrâld en in grut promotor fan de blaasmuzyk yn Fryslân. Hy is bekend wurden as grûnlizzer fan it Gouden Spiker Festival, tegearre mei syn kollega Sijtze van der Hoek.


description: De regearing sil ûndersykje hoe't reizgers út it noarden in healoere besparje kinne op de trip nei de Rânestêd.

title: Ljouwert sjocht nasjonaal ûndersyk nei fluggere treinferbining wol sitten

maintext:
Mei in moasje hat de Twadde Keamer it regear opdracht jûn om it ûndersyk út te fieren. Neffens wethâlder Friso Douwstra is in reistiidferkoarting fan 30 minuten eins noch te min. "Ik wol dat minsken flugger en effisjinter op de bestimming wêze kinne."
Noard-Nederlân moat better tagonklik makke wurde, seit Douwstra. "Oft dêr mear treinen foar nedich binne of langere treinen, dat lit ik oan de saakkundigen oer."
Tiidwinst is goed foar ekonomy
It ferkoartsjen fan de reistiid soe goed wêze foar de ekonomy. "It wurdt hieltyd dreger yn de Rânestêd in moai plak te finen om te wenjen", seit Douwstra. "Yn it Noarden kin dat noch wol. En we witte hoe't it wurket. As yn it Noarden mear minsken wenje, komt de wurkgelegenheid fansels."
De NS hat al oankundige dat der testritten komme mei rappere treinen dy't stasjons oerslaan op it trajekt nei de Rânestêd. Se ride foarearst allinnich fan en nei Grins. Op syn lêst yn 2030 soe de reistiid echt koarter wêze moatte.


description: Yn in spesjale gearkomste prate provinsjale staten en de ried fan Harns oer de REC. Harns siket stipe by provinsjale steaten.

title: Ried Harns krijt toskleaze stipe fan Provinsje yn saak REC

maintext:
De Harnser ried hat yn novimber in moasje oannaam wêryn't it kolleezje frege wurdt om in petear mei de provinsje te regeljen. In moanne letter sitte se byinoar om oer de problemen te praten. De Harnser ried dy't faak bot ferdield is, sil yn dit gefal as ien man optrede, al binne de mieningen oer guon saken ferskillend.
Kommunikaasje Omrin
De gearkomste waard foarsitten troch boargemaster Roel Sluiter fan Harns. Riedsleden stelden fragen oan de steateleden. Elkenien is it der oer iens dat it net goed giet mei de kommunikaasje troch de REC. Wethâlder Harry Boon fertelde de steateleden dat by Omrin "een gebrek aan empatisch vermogen" is. Ek steateleden meitsje harren soargen oer de kommunikaasje. Op de fraach oft der ek op hânhavene wurde kin, is it antwurd dúdlik. Nee, seit de ried en ek deputearre Schrier seit dat it dreech is om dêr op te hânhavenjen. Wol wurdt Omrin der neffens him hieltyd wer op oansprutsen.
Oare fraach fan de ried fan Harns oan de steaten wie oft dy ree binne om oan te trunen op it kontinu monitoaren fan de dioksine útstjit. De oanwêzige steateleden sizze dat se dat wol wolle, mar dat Omrin dejinge is dy't dat bepaald.


description: Swimbad Swimfun op De Jouwer wie tige te sprekken oer de opkomst en sil it bleatswimmen yn 2019 in ferfolch jaan.

title: 82 minsken komme nei earste bleatswimjûn; reden foar in ferfolch

maintext:
It wie snein foar it earst dat naturisten telâne koenen yn it Jouster swimbad. Swimfun is bliid mei de grutte opkomst en sjocht potinsje foar it projekt.
Ferfolch yn 2019
Op 13 jannewaris en 3 febrewaris 2019 sil it swimbad dêrom opnij iepen wêze foar bleatswimmers. Der kin dan fan 19.00 oant 20.30 oere swommen wurde. As ek dy jûnen suksesfol blike, wol Swimfun it bleatswimmen struktureel opnimme yn de winterplanning.


description: Dat docht bliken út it archeologysk ûndersyk dat de ôfrûne wiken dien is. Dêrby kaam in terp út de tsiende iuw foar it ljocht.

title: Terp fan Boalsert wurdt al mear as tûzen jier bewenne

maintext:
"Voor de tiende eeuw werd het gebied al wel gebruikt", sa seit gemeentlik archeolooch Yvonne Boonstra, fan de gemeente Súdwest-Fryslân. Dat is neffens har te sjen oan de fertrape grûn. Dêrmei is dit wol in âld stik fan Boalsert, mar noch lang net it âldste. Dat leit in stikje fierderop by de Martinitsjerke. Dêr waarden by earder ûndersyk fynsten dien dy't rom twatûzen jier âld binne.
By it ûndersyk binne neist de terp ek fûneminten oan it ljocht kaam fan huzen, in tsjerke en wetterputten. Neffens de gemeentlike archeolooch hawwe se troch de fynsten in folle dúdliker byld fan hoe't Boalsert har ûntwikkele hat.


description: Direkteur Kenaad Tewarie fan de grienteteler Hartman hat dat de meiwurkers fan it bedriuw woansdei meidield.

title: Fyftich ûntslaggen by Hartman yn Seisbierrum

maintext:
De ûngefear 140 meiwurkers fan it bedriuw krije no moandei fan de lieding te hearren wa't yn jannewaris bliuwe mei en wa net. Guon fan harren wurkje al mear as tweintich jier by Hartman.
De firma Hartman waard yn de maaitiid fan 2017 oernommen troch The Fruit Farm Group út België. Sûnt dy tiid draait it bedriuw mei miljoeneferlies. Ynkrimping is neffens de direksje nedich om te oerlibjen.
Neffens ferskate meiwurkers fan Hartman hie de troch The Fruit Farm Group oanstelde lieding ûnfoldwaande kennis fan it telen fan komkommers en binne der in soad flaters makke. Doarpsbelang Seisbierrum is op de hichte fan it minne nijs by Hartman en neamt it massa-ûntslach "in mokerslach foar it doarp".


description: Yn it Alexandra Palace yn Londen wûn de Jouster yn de earste ronde mei 3-0 yn sets fan Royden Lam út Hong Kong.

title: Danny Noppert nei twadde ronde WK darten

maintext:
Nettsjinsteande in senuweftige earste leg kaam de Jouster al gau op in 1-0 foarsprong yn sets. De earste leg gie noch nei Royden Lam, mar Noppert kaam better yn syn spul en wûn trije legs op rige.
Rap ferfolch
Fan dat momint ôf hie Noppert gjin muoite mear mei syn tsjinstanner. Yn de twadde set waard it 3-0 en ek de lêste set gie mei dy sifers mei de Jouster. Mei in keurige finish fan 112 besleat Noppert syn wedstriid yn de earste ronde.
Sneontemiddei: Max Hopp
De twadde ronde fan it WK darten yn Londen stiet foar Noppert sneontemiddei op it programma. Hy spilet de lêste wedstriid fan de middeissesje tsjin Max Hopp út Dútslân. Hopp is as 32ste pleatst foar dit WK.


description: Dy wurdt de opfolger fan Roel Haverkort, dy't der begjin desimber fanwege 'persoanlike omstannichheden' mei ophold.

title: PvdA yn Smellingerlân siket nije wethâlder

maintext:
De PvdA docht in iepen proseduere, omdat der neffens de partij in protte goede kandidaten binne. Mei in iepen proseduere hopet de partij dat ek oare kandidaten yn byld komme as allinnich minsken út it eigen bekende netwurk.
Der is in beneamingskommisje, mei twa fraksjeleden en in bestjoerslid. Dy pakke de proseduere fierder op en stelle de nije wethâlder foar oan de fraksje. Dêrnei wurdt de kandidaat foarlein oan de gemeenteried.


description: De kâns is net hiel grut dat it SP-riedslid fan Smellingerlân de oerstap makket nei Brussel.

title: SP'er Van der Horst fan Drachten op list foar Europeesk Parlemint


description: De gemeente Opsterlân wol op it terrein fan it âlde molkfabryk yn Wynjewâld ûnder oare in iepenbier húske delsette.

title: Nijbouplannen foar molkfabrykterrein yn Wynjewâld

maintext: De gemeente Opsterlân wol op it terrein fan it âlde molkfabryk yn Wynjewâld in iepenbier húske en in mienskiplike foarsjenning realisearje. It moat diel útmeitsje fan it rekreatyf knooppunt yn de Turfrûte.


description: Snits hat trije nije brêgen. Se binne al even yn gebrûk, mar de offisjele nammen binne no fêststeld.

title: Snits is trije nije brêgen riker: Lytse Wille, Woudloper en 't Potterke

maintext: Snits hat trije nije brêgen dy't al in skoft brûkt wurde. De nammen fan dy brêgen binne no offisjeel fêststeld troch it kolleezje.


description: Op it nije opsette plein 'Jong Gebruikte Machines' binne trekkers en masines fan ferskate oanbieders tusken de ien oant tsien jier âld.

title: Primeur op de Noard-Nederlânske Lânboubeurs: der komme ek bisten

maintext: Op de Noard-Nederlânske Lânboubeurs yn Ljouwert steane fjouwer beurshallen fol mei primeurs en mear as 200 merken en produkten. Ek kinne besikers workshops en lêzingen folgje. Foar it earst dit jier binne der ek echte bisten op de beurs. Der binne krúslingkeallen fan it fokkerijkonsept ProCROSS.


description: De priis gie nei de Drintske reedriider Kjeld Nuis. Hy wûn op de Olympyske Spelen yn Pyeongchang goud op de 1000 én 1500 meter.

title: Epke Zonderland grypt neist titel Sportman fan it Jier

maintext: Epke Zonderland is op it Sportgala fan it NOC*NSF en de NOS net útroppen ta Sportman fan it Jier 2018. De priis gie nei de Drintske reedrider Kjeld Nuis. Hy wûn op de Olympyske Spelen yn Pyeongchang goud op de 1000 en 1500 meter. Derneist pakte hy in sulveren medalje op it WK Sprint yn Changchun.


description: It nijs waard niiskrekt bekendmakke op de ekstra riedsgearkomste yn Bûtenpost.

title: Oebele Brouwer foardroegen as nije boargemaster Achtkarspelen

maintext:
Brouwer is âld Offisier fan Justysje by it Iepenbier Ministearje fan Noard-Nederlân. Ek hat er wurke as lanlik resjêrsje-offisier.
Brouwer waard lanlik bekend by it ûndersyk nei de moard op Marianne Vaatstra. Hy sil nei alle gedachten begjin febrewaris ynstallearre wurde. Hy nimt dan it stokje oer fan Gerben Gerbrandy.
De 66-jierrige Gerbrandy hâldt op as boargemaster. Hy is wol kandidaat-earste keamerlid foar de OSF, de Onafhankelijke Senaatsfractie. Gerbrandy hat fan jannewaris 2013 ôf boargemaster fan de gemeente Achtkarspelen west.


description: Foar in soad minsken binne de krystdagen in tiid fan finansjele krapte. De Voedselbank is dêrom dizze dagen yn it spier foar dizze minsken.

title: Frijwilligers fan Voedselbank Drachten drok mei krystpakketten

maintext:
Grut hert
De Voedselbank hat it hiel drok, seit foarsitter Bonnie Feenstra fan Voedselbank Drachten. "Wy diele moandei 27 pakketten út en freed sille wy sa'n 165 pakketten útjaan."
Hoewol't it drok, is komt de organisaaje net yn de problemen. "It is seker noch te dwaan. Wy moatte hiel goed planne en organisearje, mar ús frijwilligers ha in hiel grut hert foar de Voedselbank en mei inoar giet it hiel goed," seit Feenstra.
De Voedselbank hat wol in finansjeel tekoart en is dwaande mei it sykjen fan nije ynkomsten.


description: De man út De Lemmer hie profyt fan in nij wetsartikel.

title: Horloazjesamler frijsprutsen yn saak fan ferfalske horloazjes

maintext:
Hy krige of kocht dan neimakke horloazjes. De man sei tsjin de rjochter dat er hielendal net yn de gaten dat er yn oertreding wie.
Neffens in nije wet is it yn besit hawwen fan ferfalske guod net strafber as it allinne foar eigen gebrûk is en net foar de ferkeap. En dat wie it gefal by de samling fan de Lemster. It wie wol te bewizen dat er in soad ferfalske merkhorloazjes hie, mar omdat dat fanwege syn hobby wie, waard er net feroardiele, mar ûntslein fan alle rjochtsferfolging.


description: Yn de nota stiet dat de provinsje de kommende jierren foaral it toaniel en de popkultuer stypje wol.

title: Partijen binne kritysk op nije kultuernota 'Kultuer oan 'e Kime'

maintext:
De PvdA wol mear omtinken foar byldzjende keunst. De VVD giet noch in stap fierder. De liberalen wolle Museum Belvédère yn Oranjewâld in startsubsydzje jaan, om foar te kommen dat dit museum fanwege jildpine slute moat.
It giet om in tekoart fan oardel ton. De VVD wol Deputearre Steaten de opdracht jaan om de problemen yn kaart te bringen en op te lossen yn oerlis mei it museum en de gemeente Hearrenfean. Deputearre Sietske Poepjes hat sein dat se graach ree is om te oerlizzen mei it museum en de gemeente oer de jildpine fan Belvédère.
De Steaten kamen mei noch folle mear moasjes en amendeminten op de kultuernota. De fokus op 'popkultuer' moat neffens VVD en PvdA ferbrede wurde oant in fokus op alle soarten muzyk, fan hafabra oant jazz, metal en klassike muzyk.


description: It like der op dat Bûtenpost mei lege hannen nei hûs gean soe, mar yn de slotfaze skoarde Rob Dijkstra de 1-1.

title: Bûtenpost sleept lykspul foar de helsdoarren wei yn Genemuiden

maintext:
Yn de earste helte hie SC Genemuiden lang it better fan it spul, mar echte kânsen kamen der net. Flak foar de rêst krige Rolf Dijk fan Bûtenpost in frije kopkâns. Keeper Daan Huiskamp rêde Genemuiden fan in achterstân. It bleaun 0-0.
Direkt nei de rêst krige Bûtenpost opnij in grutte kâns. Joost Jelle Visser skode de bal krekt foar de goal lâns. En even letter kearde keeper Huiskamp in nije ynset fan Visser. Jan Hooiveld fan Genemuiden skoarde nei 63 minuten de 1-0.
De slotfaze fan de wedstriid wie tige spannend. Kay Veldstra fan Genemuiden koe de wedstriid beslisse, mar each yn each mei de doelman fan Bûtenpost skeat er de bal neist de goal. Rob Dijkstra fan Bûtenpost wie skerper. Yn de lêste minút fan de wedstriid makke hy de lykmakker.


description: "Hat SC Hearrenfean dy ôfspraak mei GroenLeven wol ynbrocht yn de oandielhâldersgearkomste? We witte it net."

title: Kollum: "We witte it net"

maintext:
It is te hoopjen dat de riedsleden fan Hearrenfean yn jannewaris it iene hotel net tsjin it oare ôfwage sille. Dan wurde je partij yn dat famyljegedoch. Dat kin in ried him net permittearje. Dus ried, gewoan de foars en tsjins fan in hotel yn Skoatterwâld beprate. Lykas dat hotel by it Abe Lenstrastadion beoardielje. Alles apart. Inkeld nei de bestimmingsplannen sjen. No ja, en dan moat noch ien, fan it CDA tink, efkes sizze, dat ien hotel wol nei Dokkum kin. Dêr ha se ferlet fan sliepplakken.
Plan Skoatterwald is bekend, yn de mienskip is it tsjinlûd sterk. Oer it sporthotel ha 'k nimmen heard, mar dat idee is al âld. Dat wie doe't Tjisse Wallendal noch direkteur fan Sportstad Hearrenfean wie. Hy woe njonken it Abe Lenstrastadion Thialf ha, mei twa banen. Hy woe in hûs mei firtuele sporten ha, dat je sels fiele dat je fierljeppe en yn de feart donderje en sa. En hy woe in sporthotel. De gemeente tocht al oan it ôfbrekken fan alles wat tusken it Kuperusplein en it Abe Lenstra stiet. It is úteinlik net trochgien. De ambysje wie tsjokker as de jildponge.
Sportstad Hearrenfean wie oarspronklik fan de gemeente, de fuotbalklup en soarchfersekerder De Friesland. Ik tink dat de oandielen ferdield wiene yn 50% gemeente, 40% de SC en 10% de Friesland. De lêste is der no út, dus it sil no 55/45 wêze. Sportstad hat njonken in tal moaie sportfoarsjennings ek it Abe Lenstrastadion. Dat hiert de SC dan wer, eins dus fan himsels. Dêrom koe dat ek wol in miljoentsje leger in jier lyn.
Dy fuotbalklup moast op in stuit in nije haadsponsor ha. De mannen dy't ko-sponsor wurde soene, mochten foar in pear sinten mear ek wol haadsponsor wurde. GroenLeven. Doe skynt ôfpraat te wêzen dat Abe Lenstra allegear sinnepanielen op syn dak krije soe. En dat GroenLeven dy leverje soe.
Dan tink ik, dat soe teminsten normaal wêze, dat de fuotbalklup dat op de oandielhâldersgearkomste fan de Sportstad ynbringt. Dat dy dan ja seit en dan kin sa'n ôfspraak neikaam wurde. Dat skynt net sa te wêzen. Sportstad seit dat de fuotbalklup fan alles wolle kin, mar direkteur Bleeker hat noch fjouwer oare bedriuwen oanskreaun foar in oanbesteging fan sinnepanielen.
No is Sportstaddirekteur Rinse Bleeker neffens my oansteld om út te fieren wat de oandielhâlders, gemeente en de fuotbalklup, wolle. Lykas yn elk oar normaal bedriuw. Mar hy hat wat oars dien as wat yn de ôfspraak mei GroenLeven stie.
Wat is hjir oan de hân?
Hat de fuotbalklup dy ôfspraak mei GroenLeven wol ynbrocht yn de oandielhâldersgearkomste? We witte it net.
Miskien wol. It kin dan wêze dat de gemeente, dy't wat mear oandielen hat, de fuotbalklup oan de kant skood hat. Dat soe op syn minst frjemd wêze. Ik soe my foarstelle kinne dat in gemeente graach wol dat in eigen Hearrenfeans bedriuw sinnepanielen op Abe Lenstra delleit. Mar miskien hat dy gemeente wol oare tinzen. Miskien binne der ek wol mear Hearrenfeanse bedriuwen op de sinnepanielemerk. We witte it net.
Of soe GroenLeven tefolle freegje foar dy pleatsing. We witte it net.
It is net foar te stellen, mar hat Rinse Bleeker de oandielhâlders de lêste moannen oan de kant skood en is no folslein baas oer ûnder oare it stadion. We witte it net.
Of hat SC Hearrenfean dat miljoentsje koarting wol krigen op de hier, yn ruil foar dat se neat mear te sizzen ha oer wat der mei it stadion bart en dêrmei alle ôfspraken mei sponsoaren fuortdondere ha. We witte it net.
Sterker, kin Rinse Bleeker dêr keunstgers dellizze sûnder dat de fuotbalklup en wy der wat tsjin dwaan kinne? We witte it net.
We witte neat. Mar der sille in pear lju wêze dy't it wol witte."


description: Frankryk moat gjin jacht meitsje op skriezen. De provinsje hat dêroer in brief stjoerd oan de regio's dy't dat yn Frankryk fan plan binne.

title: Provinsje stjoert brief nei regio's yn Frankryk: "Sjit gjin skriezen ôf"

maintext:
Earder is it Bûn fan Fryske Fûgelwachten ek al mei in petysje begûn om op Europeesk nivo te kommen ta in jachtferbod op alle greidefûgels. It bûn en ek de provinsje stelle dat it net goed te praten is dat de greidefûgels yn Frankryk - en bygelyks ek yn Italië en Malta - delsketten wurde, wylst frijwilligers yn Fryslân der alles oan dogge de populaasje yn stân te hâlden.
De provinsje besteget alle jierren rûchwei 15 miljoen euro oan projekten dêr't steltrinners fan profitearje. Ut ûndersyk fan professor Theunis Piersma docht ek bliken dat de Fryske briedfûgels oer Frankryk nei it suden ta lûke en dat de skries gebrûk makket fan de Frânske grûn as tuskenstop ûnderweis nei Afrika. De petysje fan it Bûn fan Fryske Fûgelwachten is oant no ta al mear as 6200 kear ûndertekene.


description: De Europeeske Kommisje komt mei de beswieren mei nei oanlieding fan in ynspraakronde foar de loftfeartmaatskippijen.

title: Brusselske beswieren tsjin flechten nei Lelystad Airport

maintext:
Brussel komt mei de beswieren mei nei oanlieding fan in ynspraakronde foar de loftfeartmaatskippijen. Van Nieuwenhuizen praat no mei de Europeeske Kommisje om de regeling oan te passen. It is net dúdlik oft dit no betsjut dat Lelystad Airport letter iepengiet. Dat stie pland foar april 2020.
Lelystêd moat in part fan de fakânsjeflechten fan Schiphol oernimme. Oant 2023 soe it om maksimaal 10.000 starts en landingen yn it jier gean. Nei in weryndieling fan de loftfeart soe dat groeie moatte nei 45.000 fleanbewegingen. Dertroch soe der op Schiphol romte ûntstean.
Jier útstel
De útwreiding fan Lelystêd is al twa kear útsteld. Yn it noarden en easten fan it lân is in soad beswier tsjin de plannen, ûnder oare fanwege it leechfleanen. Begjin dit jier hat de minister besletten de útwreiding mei noch in jier út te stellen, omdat iepening takom jier ûnferantwurde wêze soe.


description: It giet om in bedrach fan 1,35 miljoen euro oan eigener BOEi, sadat de Blokhúspoarte ôfboud wurde kin.

title: Kolleezje Ljouwert wol miljoeneliening jaan foar ôfbou Blokhúspoarte

maintext:
Mei de liening wol it kolleezje temjitte komme oan it tekoart, wêrtroch't BOEi de bouwurksumheden oan de ein fan 2017 stillizze moast. Der wie in tekoart fan 5,5 miljoen euro; neffens it kolleezje hat de eigener yntusken 2,8 miljoen op it kleed lein. Fan de noch restearjende 2,7 miljoen hat it bedriuw de gemeente frege de helte yn de foarm fan in liening te ferstrekken.
'Risiko gemeente beheind'
Yn july hie de gemeente al tasein ree te wêzen in bedrach beskikber te stellen foar de Blokhúspoarte. Neffens it kolleezje binne de finansjele risiko's foar de gemeente 'tige beheind' en hat BOEi foldwaande finansjele romte om de liening ôf te lossen.


description: "It wurde swiere tiden foar Amsterdammers. Oeral toeristen dy't freegje wêr't se binne."

title: Kollum: "I Amsterdam"

maintext:
AT5, in soarte Omrop Fryslân, mar dan allinnich foar Amsterdam, en allinnich telefyzje, stjoerde it fuort heljen fan de letters live út. De ferslachjouwer fan AT5 prate Amsterdam yn 52 minuten troch de hiele eksersysje. Ik ha it net allegearre besjoen, want dat is gewoan té emosjoneel, mar krige al mei dat der yn de kommende wiken minsken fan 'e gemeente mei heskes oan op it plak wêze sille dêr't de letters stiene, om toeristen, dy't fansels kompleet yn 'e war reitsje, te fertellen dat se hielendal foar neat nei Amsterdam kommen binne.
Amsterdam, pearel oan it IJ, dat IJ dat we as Amsterdammers sûnt oardel desennia net mear sjen kinne, om't der in rige hege en alderferskuorrendst djoere flats foar setten is. De stêd dêr't yntusken sokke grutte kloften toeristen op ôfkomme, datst yn 'e simmer it sintrum net iens mear yn komme kinst. Toeristen dy't per Easyjet, Ryanair en al dy oare priisfjochters mei Boeingladingen tagelyk ynflein wurde, op in fleanfjild dat mear as santich miljoen minsken it jier omset. It fleanfjild dêr't omwenners, dochs gau in pear miljoen minsken - want midden yn 'e Randstad - al jierrenlang klage oer it fleantúglawaai, mar ek it fleanfjild dat troch in wûnder fan de rekkenerij dochs wer útwreidzje mei, om sa noch mear minsken Amsterdam yn te fleanen.
Ik ha neat tsjin rolkoffers hear, want wêrom soest wat drage as it rôlje kin. Ik ha neat tsjin toeristen dy't selfys meitsje, want wêrom soest in moai oansicht op 'e foto sette ast dy'n eigen kop der ek foar hâlde kinst. En ik ha ek neat tsjin toeristen dy't gjin idee ha yn hokker stêd oft se binne, want dat kinst gewoan sjen oan de lettergroep dy't op it Museumplein stie.
En dêrom is it dus jammer dat se fuort helle wurde. No moatte toeristen mar krekt de geastlike fermogens ha om te beseffen dat dat grutte, ikoanyske en prachtige gebou dat altyd op 'e eftergrûn fan 'e I Amsterdam-foto's stiet, it Rijksmuseum is. Sterker noch, datst de gevel op 'e foto setst dêr't letterlik oan 'e oare kant fan 'e stiennen it plak is dêr'tst de Nachtwacht fan Rembrandt sjen kinst.
It wurde swiere tiden foar Amsterdammers. Oeral toeristen dy't freegje wêr't se binne, toeristen dy't gjin idee mear ha wêrom se einliks kamen en pardoes yn in eksistinsjele krisis reitsje. Wat sykje ik hjir einliks? Fiel ik my thús yn dy ynwikselbere goedkeape grillrestaurants, sûvenirshops mei itselde sweatshirt as oeral en dy universele diskoteken? Mei de kotsplakkaten yn 'e steech neist de yngong?
Der is in ûndernimmer dy't in oplossing betocht hat. Hy wol yn 'e polder by Hoofddorp alle highlights fan Amsterdam neibouwe, sa as de Wallen, wat grachtenpanden en wat tulpeboel, brechjes, coffeeshops, ensafuorthinne. Dy letters fan I Amsterdam kinne der ek wol hinne, tink ik. 'Holland World' moat it hjitte, en ik hoopje dat it der gau komt.
Ik fyn sels dat der meardere Holland Worlds komme moatte. Oer de hiele wrâld, bygelyks yn 'e buert fan Essex, yn it Ruhrgebiet en earne op in handich plak yn Amearika. Sadat dy kotsende, sûpende en kognityf dissonant-wrâldfrjemde typen net mear nei Schiphol hoege te fleanen. Skoppe we AirBnB der hjir út en ha we wer romte foar besikers dy't al witte wêr't se binne. Of sa't in Amsterdammer sei by it opromjen fan I Amsterdam: "Fuck de toeristen, het is een ziekte."
Dit wie Botte Jellema, fanút Amsterdam, sadat jim dêr net hoege te wêzen."


description: Kris Callens mocht mei in groep oare útblinkers oanskowe by de Kening en de Keninginne

title: Direkteur Fries Museum by 'uitblinkerslunch' op Paleis Noordeinde

maintext:
Kris Callens wie te gast omdat hy mei it Fries Museum in Global Fine Art Award wûn hat, in priis dy't ek wol bekend stiet as de Museum Oscar. It museum krige de priis foar de tentoanstelling oer de skilder Alma Tadema.
De oare gasten ha ek koartlyn in priis of ûnderskieding krigen, foar harren prestaasjes op harren eigen terrein, bygelyks de sport, de media of de wittenskip. Under har wiene ûnder oare aktrise Monique van der Ven, dy't in Gouden Kalf krige, presintator Beau van Erven Dorens, dy't de Gouden Televizier Ring en Zilveren Televizier-ster wûn, en heechlearaar Beatrice de Graaf, dy't dit jier de Stevinpreemje krige, in wittenskipspriis.


description: Yn it twadde kwart makke Den Bosch in run fan 13-0. De foarsprong fan 29-27 foar Aris waard in efterstân fan 29-40.

title: Aris kin nei min twadde kwart thús net stunte tsjin Den Bosch

maintext:
Aris, dat dizze wike alwer ôfskied naam fan Johnny Williams, begûn sterk en hie healwei it earste kwart sels in foarsprong fan njoggen punten: 14-5. Den Bosch kaam dêrnei wol wat werom, mar Aris koe in foarsprong fan sa'n fiif punten fêsthâlde oant healwei it twadde kwart. Doe gie it mis: Den Bosch makke in run fan 13-0. De foarsprong fan 29-27 foar Aris waard in efterstân fan 29-40.
Dy klap kaam Aris net mear te boppe. By it skoft wie it ferskil noch hieltyd alve punten: 37-48.
21 punten efter
Yn it tredde kwart rûn Den Bosch noch fierder út. De foarsprong foar de besikers wie yn dat kwart op in momint sels 21 punten. Dêrnei liet Aris it net folle fierder komme, mar de winst siet der op dat momint al net mear yn tsjin de nûmer twa fan de Dutch Basketball League.
Troch in prima fjirde kwart (23-16), wêryn't topskoarer Stefan Wessels (17) by Den Bosch benammen op de bank siet, makke de ploech fan Tony Van den Bosch de skoare noch wol wat draachliker.
Den Bosch ferdielt punten better
By Aris kamen de punten sa as sa faak fan David Michaels (19) en Griffin Kinney (17). Ek Nick Masterson holp mei 18 punten yn de produksje. Bas Veenstra pakte njoggen rebounds.
By Den Bosch wiene der kwa skoares gjin útsjitters, mar dêr waarden de punten goed ferdield: sân spilers mei op syn minst acht punten. Wessels wie ek nochris goed foar alve rebounds.
Utwedstriid tsjin Zwolle
Den Bosch stiet dus twadde, mar takom wike stiet der noch in dregere wedstriid op it programma foar Aris. Dan moatte de Ljouwerters op besite by koprinner Zwolle.


description: It giet om it wurk 'Natura Morta' út 1955. Yn 2024 mei it museum him de eigener neame.

title: Museum Belvédère krijt skilderij fan Giorgio Morandi

maintext:
It wurk Natura Morta út 1955 wie in hichtepunt op de tentoanstelling. Nei oanlieding dêrfan besleaten twa brûklienjouwers út Amsterdam it wurk oan it museum te skinken. Dat bart yn sân jierlikse terminen, dus yn 2024 mei it museum him de eigener neame.
It museum is wiis mei de oanwinst. "Morandi is de favoriete schilder van veel kunstenaars van wie wij werk verzamelen", ferklearret direkteur-konservator Han Steenbruggen. "De grote wens een tentoonstelling van Morandi's werk samen te stellen, hebben we kunnen realiseren, maar nooit hadden we verwacht een stilleven van hem te kunnen verwerven."
De presintaasje fan de oanwinst is yn de hjerst fan 2019 op de grutte kolleksjetentoanstelling dy't Museum Belvédère organisearret by it 15-jierrich jubileum.


description: In 47-jierrige frou en twa 21-jierrige manlju koene it slachtoffer út it wetter helje. De frou is nei it sikehûs brocht.

title: 90-jierrige frou út Van Harinxmakanaal rêden

maintext: In 47-jierrige frou en twa 21-jierrige manlju ha sneontejûn lâns de Nylânsdyk by Ljouwert in 90-jierrige frou út it wetter fan it Van Harinxmakanaal rêden. De 47-jierige frou ried oer de Nylânsdyk en seach de frou yn it wetter ferdwinen. Se koe de frou fêstpakke en wist de holle fan it slachtoffer boppe wetter te hâlden. Yntusken rôp se om help.


description: Suzanne Schulting wûn goud op de 1000 meter yn Súd-Korëa. Twadde wie de wrâldtitel fan Epke Zonderland op de rekstôk.

title: Olympysk goud fan Suzanne Schulting is it Sportmomint fan 2018

maintext: De gouden medalje fan Suzanne Schulting is it Sportmomint fan it jier wurden. Schulting wûn op de Olympyske Spelen ferrassend goud op de 1000 meter. It wie de earste gouden medalje op it ûnderdiel shorttrack foar Nederlân. Schulting bleaun de wrâldtitel fan Epke Zonderland krekt foar.


description: De snie kaam yn de nacht fan sneon op snein yn Fryslân.

title: Ferskate auto's, wêrûnder in Tesla, reitsje troch glêdens fan de dyk

maintext:
Lantearnepeal
Op de Johannes Brandsmaweg, krekt bûten Ljouwert, rekke in auto sneintemoarn troch glêdens fan de dyk. Yn de berm ramde de wein in lantearnepeal dy't er sa'n tweintich meter meisleurde. De auto kaam op in talúd ta stilstân.
De wein rekke swier skansearre. It is net bekend oft der slachtoffers binne. Om't de lantearnepeal foar de auto hingjen bleaun wie en noch skean oerein stie, hat de dyk in skoft ôfsletten west. In berger hat de auto burgen.
De bestjoerder wie nei it ûngelok útnaaid, mar koe letter opspoard wurde.


description: "Hoefolle dagen it net geskikt west hat om bûtendoar te skilderjen, dêr hâlde jo je net deistich mei dwaande."

title: Kollum: "It jieroersjoch fan in skilder"

maintext:
De moannen jannewaris en febrewaris is in helder ferhaal, dan skilderje jo binnendoar, want dan is it bûtendoar gjin waar. Yn maart sjogge je alris foarsichtich nei bûten, mar ek dan is it faaks noch te wiet. Wisten jim trouwens dat der tsjintwurdich moderne ferve is dy't nei in goed oere al drûch is? Dus as it heal kin, is der bûtendoar wol wurk.
Yn april giet it bûtenseizoen los. Mar ik wit net oft jimme it noch witte, mar yn april 2018 fersûpten we hast allegearre noch, sa allemachtich wiet wie it. It hat nammentlik fan septimber 2017 ôf hast alle dagen reind, oant djip yn april. Soks binne jim fansels al lang wer ferjitten, mar de skilder en ik net.
De skilder sei dat er alle simmers in fêst oantal dagen ynkalkulearre dat se net bûtendoar skilderje koenen. Gewoan, omdat de statistiken dat jier op jier bewize. Je ha alle jierren in oantal dagen dat it waar sa damp en wiet is, dat je twongen wurde om binnendoar mar wat putsjes te dwaan.
De skilder giet rjochtoerein stean en seach my oan. hy frege my om in gokje te weagjen oer it oantal dagen dat se yn 2018 nei april net bûtendoar wêze koenen om de huzen fan in nije fervelaach te foarsjen. Ik moast even neitinke, want ik wurkje sels ek bûtendoar en woe gjin waardeloas antwurd jaan. Earlik sein wist ik it net. Ja, dat it de hiele simmer moai waar wie, dat we noch nea sa'n simmer hân ha yn 300 jier, dat wist ik wol. Mar hoefolle dagen it net geskikt west hat om bûtendoar te skilderjen, dêr hâlde jo je net deistich mei dwaande.
Nul, sei de skilder. Der hat net ien dei west dat we om it waar net bûtendoar oan it wurk koenen. Dan ha jim wol troch hokker útsûnderlik jier we meimakke ha. Fan stronttrochwiet nei in situaasje dêr't der hast krapte oan swiet wetter wie en de rivieren noch nea sa leech stien ha. De opwaarming fan de ierde lit yn ekstremen sjen wêr oft it ta yn steat is.
Ik wol net hjir de doemdenker úthingje, mar it falt my wol op dat it de measte minsken net rekket. It besef dat we jier op jier de ierde útrûpelje, dat der aanst in grut probleem ûntstiet mei ús iten, dat we fan it iene waarrekôr yn it oare rûgelje. It rekket de measte minsken net.
As it moai waar is, hearre je it fee net, is in âlde boeresiswize. En sa is it ek. As it trije dagen reint, begjinne de minsken al te eameljen. Mear falt der in hiele simmer amper in bui, hearre je se net, wylst dat folle alarmearjender is. It spyt my, mar de minske hat in soad wei fan in kikkert. As je dy yn hjit wetter smite, springt er derút. Mar as je him stadich opwaarmje, siedt er stadich gear en bliuwt sitten dêr't er sit."


description: De 19-jierrige swimster út Frjentsjer giet foar fjouwer jier nei Amearika om te studearjen oan The University of Nevada.

title: Swimster Josien Wijkhuijs út Frjentsjer giet it aventoer oan yn Amearika

maintext:
Har coach hat it al oer de Olympyske Spelen yn 2020. Neffens de mem van Josien soe it in wûnder wêze as dat slagget, mar se hat altyd fertrouwen hân yn har dochter. "Doe't se lyts wie, brochten wy har nei de trainingen en hellen we har wer op. Se is begûn mei turnjen, en is letter oergean nei it swimmen. Wy binne fansels tige grutsk op har!", seit har mem.
Bakû
Op de Europeeske Spelen yn Bakû yn 2015 wûn Josien mei har estafetteploech twa kear in sulveren medalje, op de 4x100 frij en de 4x100 wiksel. Ek hat se dêr twa Nederlânske rekôrs swommen. "De Spelen yn Bakû waren echt heel vet, en dat we daar ook nog medailles gepakt hebben, is natuurlijk fantastisch!", sa seit Wijkhuijs.
Wijkhuijs sjocht der hiel bot nei út om nei Amearika te gean. "Ik zal alles moeten geven, want ze zijn in Amerika erg streng. Ik ben heel benieuwd waar het mij brengt, maar het belangrijkste vind ik dat ik mezelf ontwikkel en plezier heb", seit se.


description: Kevin Spacey, bekend fan syn rol as Francis Underwood yn de Netflix-searje House of Cards, publisearre in filmke as syn alter ego.

title: Kollum: "House of Cards"

maintext:
In akteur sei dat Spacey him oan him fergrypt hie, doe't hy fjirtjin wie - in gefal fan 'Me Too'. Ek oare manlju hawwe sein dat Spacey soks by harren dien hat. Frank Underwood ferdwûn dêrnei út House of Cards. It filmke ferskynde letterlik in pear minuten foardat bekend waard dat Spacey offisjeel oanklage wurdt foar it him fergripen oan de teener. CNN neamt it filmke 'bizarre', reputaasje-eksperts neame it yn De Morgen 'een totale fuck-up', mar oaren neame it better as it lêste seizoen fan House of Cards.
Spacey seit dingen as "Ik liet dy sjen wêr't minsken ta yn steat binne. Ik sjokkearre dy mei myn earlikheid, mar dêrmei sette ik dy foaral oan it tinken", en "Ik wit watsto wolst. Do wolst my werom", en "Ik kin dy dit belove. As ik net de priis betelje foar de dingen dêr't we beide fan witte dat ik se dien ha, dan sil ik wis net de priis betelje foar de dingen dy't ik net dien ha". Hy beslút mei "Miss me?". En lit it oan 'e rest fan 'e wrâld om dêr sûkelade fan te meitsjen.


description: In sjuery hat de belangrykste, moaiste of bysûnderste sportmominten fan 2018 útkeazen. Oan de hân fan dizze 30 mominten kieze jo de top fiif.

title: Lêste kâns: stim hjir op dyn favorite sportmomint fan 2018!

maintext: Foar Sherida Spitse wie 2018 ek in bysûnder jier. De fuotbalster, dy't berne is yn Snits, spile yn juny tsjin Slowakije har 150e ynterlân. Ekstra spesjaal wie dat dy wedstriid ek noch ris spile waard yn Fryslân, nammentlik yn it Abe Lenstra Stadion op It Hearrenfean. Mar it absolute hichtepunt foar Spitse wie de pleatsing foar it WK fuotbal yn 2019. Yn de finale fan de play-offs wie Oranje, ûnder mear troch in goal fan Spitse, oer twa wedstriden mei 4-1 te sterk foar Switserlân.


description: De reedrydster fan It Hearrenfean ried yn Thialf 1.55.39. De sulveren medalje gong nei Antoinette de Jong mei 1.56.04.

title: Wüst foar achtste kear Nederlânsk kampioen op 1500 meter

maintext: Mei de gouden en sulveren medalje foar respektyflik Wüst en De Jong hawwe sy harren pleatst foar it WK ôfstannen yn it Dútske Inzell yn febrewaris. Ek foar pleatsing foar it EK allround dogge de froulju goeie saken. De beste trije froulju oer de 1500 en de 3000 meter pleatse harren foar it toernoai yn it Italiaanske Collalbo.


description: Skirmworld hie it each fallen litten op in lokaasje yn Aldegea, mar boargemaster en wethâlders fan de gemeente sizze nee.

title: Súdwest-Fryslân sjocht bernepaintball mei sabeare wapens net sitten

maintext:
In fuotbalfjild yn Aldegea yn Súdwest-Fryslân wie yn de beneaming as lokaasje en der wie oerlein mei ferskate partijen yn it doarp. Boargemaster en wethâlders fan de gemeente hawwe lykwols foarearst nee sein. In mearderheid sjocht it net sitten dat bern mei sabeare wapens omrinne. Dy lykje nammentlik bot op echte wapens.
Boartersguod
"Het is iets wat we landelijk wel tegenkomen", seit Thie. "Het blijft eigenlijk bij de meeste gemeentes een beetje hangen op het gedeelte van het realistisch uitzien van de gamereplica's."
Skirmworld rjochtet him op de doelgroep fan bern dy't dizze games al online spylje. "Die games zijn al dusdanig realistisch dat er voor die kinderen eigenlijk geen verschil meer is. Het zit hem voornamelijk in de volwassenen die daar anders tegenaan kijken. Het spul waar die kinderen mee spelen, valt in Nederland onder speelgoed. Vanaf zeven jaar mogen ze die dingen al kopen in speelgoedwinkels."
Syktocht giet fierder
No giet de syktocht fan it bedriuw nei in geskikt plak fierder. Der rint ek noch in oanfraach by gemeente De Fryske Marren foar in lokaasje op De Jouwer. Ek oare gemeenten wurde noch frege.


description: Gemeenten en oare oerheden kinne dêr te plak foar helpfragen. It kin dan gean om problemen op bygelyks it sosjaal domein.

title: NHL Stenden en RUG komme mei ûndersyksynstitút foar iepenbier bestjoer

maintext:
Mei de help fan it saneamde Wurkplak moatte gemeenten iepener wurde nei boargers ta. Sa wurdt der help bean by trainingen om de tsjinstferliening te ferbetterjen. Ek is der help op juridysk mêd. Ien fan de saken dêr't heechlearaar Bestjoerskunde Heinrich Winter mei oan de slach wol, binne de kostenoerskriedings op it sosjaal domein. "Dat is nou typisch iets waar goed onderzoek voor nodig is. Je kunt pas wat doen aan overschrijdingen als je weet wat de oorzaak is", seit er.
Der is in heal miljoen euro beskikber steld foar it Wurkplak. Dat jild komt út de erfenis fan de Bestjoersakademy Noard-Nederlân. Dy waard yn 2010 opheft. It jild dat dêrfan oerbleaun is, moast brûkt wurde foar it ferbetterjen fan it ûnderwiis yn it iepenbier bestjoer. Mei it oprjochtsjen fan it Wurkplak is oan dy opdracht foldien.


description: Hy racete himsels dit seizoen in pear kear nei it poadium fan de Formule 2, mar der wiene ek wykeinen mei in soad maleur.

title: Autokoereur Nyck de Vries sjocht werom op syn seizoen yn de Formule 2

maintext: Nyck de Vries racete himsels dit seizoen in pear kear nei it poadium fan de Formule 2, mar der wiene ek wykeinen mei in soad maleur. Dochs wist koereur Nyck de Vries fan Twellingea in fjirde plak te heljen yn it einklassemint. In moai risseltaat, al wie it krekt nét genôch foar in oerstap nei de Formule 1.


description: Sûnt dit jier meie konsuminten gjin fjoerpylken sûnder stander ôfsjitte.

title: Empatec komt mei eigen stander foar fjoerwurkpylken

maintext:
De ferkeappunten fan fjoerwurk binne ferplichte om in stander foar fjoerpylken te leverjen by de oankeap fan de pylken. Troch de resinte regeljouwing en de tiidsdruk driget der in tekoart oan standers.
Empatec hat in oare stander betocht as de gongbere op de merk op dit stuit. Dy fan it Snitser bedriuw bestiet út trije parten en net út ien gehiel. It bedriuw sil de stander nei ferwachting tiisdei yn produksje nimme.


title: Flammen út motorkape fan parkearre auto yn Ljouwert

maintext:
De brânwacht fan Ljouwert moast sneintemoarn betiid útride foar in autobrân. Oan de Aggemastate yn de wyk Cammingabuorren kamen flammen út de motorkape fan in parkearre auto. In tal ynwenners seach de brân en koe sels begjinne it fjoer út te meitsjen.
Mei help fan de brânwacht is dêrnei fierdere eskalaasje foarkommen. Oer it ûntstean fan de brân yn de motorkape fan de auto, is op it stuit neat bekend.


description: Opmerklik is dat neffens it Stichtingsbestjoer twa fan de trije kommissarissen opstappe. Oer de posysje fan de tredde wurdt letter mear bekend.

title: Stichtingsbestjoer: bestjoerlike fernijing nedich by SC Hearrenfean

maintext:
Opmerklik is dat neffens it Stichtingsbestjoer twa fan de trije kommissarissen opstappe. Njonken Jorritsma is dat Gerard Kremer. Allinnich oer de posysje fan Hans Westerhof is noch ûndúdlikens. Dêroer komt, sa skriuwt it Stichtingsbestjoer, nei de Algemiene Ledegearkomste fan 17 desimber mear dúdlikens.
Op dyselde dei wurde ek de nije leden fan de ried fan kommissarissen bekend. Dy ried kin dan de nije algemiene direkteur beneame. De opfolger fan Luuc Eisenga dus, dy't nei 1 maart ophâldt.


description: De ôfspraken gean ûnder oare oer betelberens, beskikberens, leefberens en it ferduorsumjen fan wenningen.

title: Waadhoeke en DDFK-gemeenten ûndertekenje ôfspraken oer wenjen

maintext:
De DDFK-gemeenten hawwe oer deselde ûnderwerpen ôfspraken makke mei de wenningkorporaasjes en de hierdersferiening dêr. Alle partijen moatte in bydrage leverje oan it wurkjen oan de wenningmerk, sizze de bestjoerders dêr.
Op de lange termyn is foldwaande oanbod fan sosjalehierwenningen foar minsken mei in leech ynkommen in belangrike doelstelling yn de DDFK-gemeenten.


description: Omdat ik ferskate ûnderfiningen mei hûnen út it bûtenlân ha, kin ik der miskien noch wat oan taheakje.

title: Kollum: "Hûnen"

maintext:
Us earste opfanghûntsje kaam út Spanje. Se wie mar lyts, siet dêr al jierren yn in asyl en omdat se al in jier as 7 wie, woe nimmen har ha, útsein ik. Har namme wie Xima en sûnt dat se by ús yn Warten kaam, hat se my net wer út it each ferlern. Se rûn los, lústere goed en wie leaf. Se hie it net sa op manlju stean en hong sadwaande wolris by in eksimplaar yn 'e boksen. Dat ha ik har ôfleard, mar nei trije jier krige se op in nacht in slimme epileptyske oanfal dêr't se tefolle skea troch oprûn hat. Doe ha ik har ynsliepe litten.
Letter hawwe wy twa strjithûntsjes adoptearre út Kroäsië, dy't al yn ús lân wiene. We soene ien ophelje, mar sy hie ek noch in suske, dus úteinlik kamen wy mei twa thús. Se wiene 4 moanne en hjitten Coco en Chanel mar fan Chanel ha ik Neltsje makke, want ik bin gjin Samantha. Yntusken binne se alwer seis jier mar ek dizze beide binne wol wat apart, benammen Neltsje. Sy kin net mei alle hûnen opsjitte en dan batst se deryn. Fierder binne se hiel leaf, mar kinst dochs merke dat se yn it begjin net goed sosjalisearre binne.
Yn 2016 kaam ús Bulgaar Timmy. Hy wie ek 4 moanne en sa skattich! Timmy waard in baas-hûn. Like heech as de keukentafel mar doe't er in moanne as acht wie, waard er hiel waaks. Ik ha alris in kollum oer him skreaun en úteinlik ha wy him ôfmeitsje litten omdat syn HD-operaasje mislearre wie. Timmy wie foar ús in echte freon, mar foar in frjemde in ramp. Dochs wie er wat er wêze moast; in Bulgaarske 'herder', mar al ien mei in flinke rêchsek.
Yn it ferline ha wy ek twa hûnen hân mei HD. Dy kamen út 'e Wâlden, dus ek ticht by hûs kin it mis gean. En ik soe hjir bêst wol in hûn út it asyl helje wolle, mar earlik sein ha ik dêr eins nea in klik mei. Meastentiids binne it de saneamde 'sterke rassen' mei in stekje los en sokke hûnen sprekke my net oan.
De oanskaf fan in hûn is altyd in aventoer mar ast ien út in bûtenlân helje wolst, tink dan om de folgjende dingen:
1: Sykje in betroubere stichting út dêr'tst goed kontakt mei hast en dy't sels ek kritysk binne.
2: Puppy's binne altyd skattich mar ast neat fan de eftergrûn witst, kinst nuvere dingen tsjinkomme as se âlder wurde.
3: Lit dy net oerhelje troch moaie praatsjes. Guon lju kinne negative gedrachsskaaimerken tûk ferblomje en gean der mar fanút dat 'een beetje aandacht, heeel veel aandacht' betsjut.
4: Ferdjipje dy yn de rassen dy't yn it lân foarkomme. In soad 'herders' en berchhûnen út lannen as Bulgarije binne fokt om selsstannich keppelskiep te beweitsjen. Se binne faak ienkennich en dêrom lang net altyd geskikt as famyljehûn. It kin in hiele opjefte wêze, wit ik út eigen ûnderfining.
De kar foar in hûn is hiel persoanlik mar ast leaver gjin risiko's rinne wolst, dan kinst better ien út de boartersguodwinkel helje. Dy gouden tip kin ik nei al dy jierren hunen út binnen- én bûtenlân mei in gerêst hert jaan."


description: De beammen binne der delsetten yn gearwurking mei stichting Iepenwacht Fryslân.

title: Rykswettersteat plantet 48 ipen lâns De Heak

maintext:
Jierrenlang hie de ipesykte de Fryske ipen yn har greep. In soad beammen binne oan de sykte dea gien, mar de soart komt der stadich oan wer boppe-op. Gauke Dam fan de Iepenwacht: "It tal sike beammen wie hiel heech yn 2005. Wy ha it persentaazje redusearje kinnen yn tsien jier tiid. Wy hâlde geregeld ynspeksjes, wêrby't wy sike ipen fuorthelje."
Resistint
Dizze nije 48 beammen binne resistint, alteast dat sizze de gelearden. Dam: "Wy kinne nea yn de takomst sjen wat der bart. Yn totaal herplantsje wy 13.000 beammen. Sike ipen dy't wy omsaagje, moatte wy ek weromplantsje."
Mear natuer
Mei de oanplant fan de nije beammen komt der mear natuer yn de provinsje. Jan Jozef Dalstra fan Rykswettersteat: "Wy hoegden hjir gjin beammen te plantsjen. It hat neat te krijen mei natuerkompensaasje. Mar as Rykswettersteat wolle wy mear dwaan oan de natuer en duorsumens."


description: De sabeare brulloft fan de Snitsers op Valentijnsdei wie dochs wol ít hichtepunt fan De middei fan Fryslan fan dit jier.

title: Marjolein en Gjalt sjogge werom op harren 'brulloft' en ha in ferrassing

maintext:
Gjalt Dijkstra en Marjolein Zijlstra wiene moandei opnij te gast by Femke de Walle om werom te sjen op it hichtepunt. By it harkjen nei de fragminten fan dy spesjale dei krige Marjolein triennen yn 'e eagen. "Je tinke der oan werom en dan komt dat gefoel ek wer boppe. Wurdst wol emosjoneel derfan."
It fielde echt
Ek al wie it mar in sabeare brulloft, foar it pear wie it hiel bysûnder. "It fielde hiel echt", seit Gjalt. "Ja, it fielde híel echt", befêstiget Marjolein. "As we it oait oerdogge, wit ik net oft it wer sa fiele sil", wie it gefoel by har seit se. "It wie gewoan hiel moai."
Ferrassing
Gjalt woe doe allinnich echt trouwe as der in hûn kaam. Dy is der yntusken noch net, mar hy hat koartlyn wol foar in ferrassing soarge. Marjolein: "Ik gie sneontejûn op bêd en Gjalt siet dêr op syn knibbels, die in doaske iepen en sei 'wolst mei my trouwe?'" Marjolein hat fuortendaliks ja sein. "En ik bin him om de hals flein en doe moast ik hiel bot gûle fansels."


description: It drige mis te gean, mar der binne neffens de gemeente genôch maatregels naam om mooglike parkearoerlêst foar te kommen.

title: Bekerwedstriid SC Hearrenfean kin dochs trochgean

maintext:
Sa binne der ekstra parkearplakken fûn en kinne supporters fan SC Hearrenfean de auto op in apart parkearterrein delsette. Der wurde boppedat ekstra ferkearsregelers ynsetten. It bestjoer fan ODIN hat syn fans oproppen om sa folle as mooglik te carpoolen of it iepenbier ferfier as de fyts te pakken.
De boargemaster fan Velsen hie drige mei in ferbod fanwegen parkearproblemen by it stadion. ODIN'59 komt út Heemskerk, mar om't de ljochtynstallaasje op it eigen sportpark net goed genôch is, wurdt de wedstriid yn it stadion fan Telstar yn Velsen spile. De wedstriid is útferkocht, lykas it optreden fan kabaretier Youp van 't Hek yn de skouboarch yn de buert fan it stadion.
It stadion en de skouboarch diele in parkearterrein, mar dat is te lyts as beide útferkocht binne. De plysje warskôget wol dat der strang tafersjoch wêze sil en dat foutparkearders in boete krije.


description: In tredde part fan de minsken hat it jild op de sparrekken setten. Oaren hawwe it ynvestearre yn it ferduorsumjen fan harren hûs.

title: Wêr jouwe de Eastermarders harren lotterij-jild oan út?

maintext:
Op 1 jannewaris fan dit jier foel de priis fan 53,9 miljoen euro yn it doarp Eastermar. 273 dielnimmers wûnen 76.968 euro it lot. Yn de winnende strjitte waarden bedragen fan 8,9 miljoen en 17,9 miljoen euro wûn.
Ferbouwing
Hast de helte fan de winners yn Eastermar jout oan it hûs ferboud te hawwen. Fan de winners kiest in grut part (83%) foar in oannimmer of putsjeman út de buert. De reden dêrfoar is dat minsken it in fertroud idee fine en dat se op dizze wize de lokale ûndernimmer ek meiprofitearje litte kinne.
Fan de winners dy't wat oan harren hûs feroaren, seit goed in tredde dat se harren hûs duorsumer makke hawwe, troch isolaasje of sinnepanielen


description: Hy waard berne yn Hilversum en wenne lang yn Amsterdam, mar hat him ynset foar ferskate projekten yn Achtkarspelen.

title: By Achtkarspelen belutsen histoarikus Gustaaf Stuiveling (80) ferstoarn

maintext:
Gustaaf Stuiveling wie de lêste jierren op ôfstân belutsen by de Keunstkrite Twizel fanwegen it literêre keunstprojekt oer syn heit. Dêrfoar joech Stuiveling ferline jier in lêzing yn de herfoarme tsjerke fan Gerkeskleaster. Hy brocht ek geskinken út syn priveekolleksje mei foar de Aldheidkeamer fan Gerkeskleaster-Strobos. Dêr sieten betiid-midsiuwske boaiemfynsten út de regio by.
Stuiveling wie boppedat belutsen by de ynfolling fan de nije kulturele fytsrûte troch de gemeente Achtkarspelen, mei it gedicht 'De Prunus' foar Gerkeskleaster-Strobos.
Skiednis fan Achtkarspelen
Gustaaf Stuiveling wie in 'mediëvist', in histoarikus dy't him taleit op ûndersyk nei de midsiuwske skiedenis. Ek wie er dichter en skriuwer fan koarte ferhalen. In grut diel fan syn libben brocht er troch yn Europa en de Feriene Steaten. Hy woe noch ûndersyk dwaan nei Achtkarspelen yn de midsiuwen. Oer dy perioade is net in soad bekend. Dêrom woe Stuiveling ferhúzje nei it Noarden, mar dat wie fanwege sykte net mooglik.


description: De Friezen stiene de hiele wedstriid op achterstân.

title: Kuorbal: Mid-Fryslân ferliest útwedstriid yn Driebergen


description: It is in primeur foar Fryslân: Danny Noppert is de earste Fries ea op it grutte WK darten fan it Ingelske bûn PDC.

title: Earste Fries ea op WK darten is 'Wedstriid fan de wike'

maintext:
Op papier is it in geunstige lotting foar Noppert. "Mar: syn tsjinstanner is beslist gjin koekebakker. Lam wûn in healjier lyn noch fan Gary Anderson", fertelt sportferslachjouwer Andor Faber. "Gelokkich is Noppert ek goed yn foarm. Hy wûn ferline wykein noch fan rekôrkampioen Phil Taylor."
Mocht Noppert de earste ronde trochkomme, dan is sneon fuortendaliks de twadde ronde. Dêryn wachtet de as nûmer 32 pleatste Max Hopp. Hoe't it Noppert fergiet yn Londen is te folgjen by Omrop Fryslân, dat derby is yn Ingelân.


description: De iishockeyhal fan Thialf kin yn febrewaris takom jier wer iepen. Dat docht bliken út technysk ûndersyk.

title: Iishockeyhal Thialf kin yn febrewaris takom jier wer iepen

maintext: De iishockeyhal fan Thialf bliuwt oant 1 febrewaris takom jier ticht. Dat hat de gemeente Hearrenfean freedtemiddei bekend makke op in parsekonferinsje. De Van Wijnen Groep fan De Gordyk sil de hal foar febrewaris wer feilich meitsje. Ut de stabiliteitsproef earder dizze wike die bliken dat it in goed beslút west hat om de hal per direkt te sluten.


title: Duet Net Als Jij: in jier nei it ferstjerren fan Hanneke

maintext: Hast it fêst wolris foarby kommen heard by Omrop Fryslân: Net Als Jij. In duet fan Syb van der Ploeg en Hanneke Vulperhorst. It is in ferske mei in bysûnder ferhaal. Hanneke wie slim siik en is ôfrûne sneon in jier ferlyn ferstoarn.


description: Teus Dorrepaal út Makkingea hat in boek skreaun oer hoe't in jonge mei homoseksuele gefoelens him net uterje kin yn in kristlike húshâlding.

title: Steatelid skriuwt boek oer inerlike striid fan kristenjonge mei syn homowêzen

maintext:
It boek 'Praat er maar niet over' giet oer Mart, dy't wrakselet mei homoseksuele gefoelens. Hy kin der net oer prate yn it streng-kristlik fermidden dêr't er yn libbet. Syn heit en mem wolle der neat fan witte en se witte der ek neat fan.
Mart wit net hoe't er dêrmei omgean moat. It boek giet foar in grut part oer Dorrepaal sels. It CDA-steatelid út Makkingea hat it boek skreaun omdat er syn ferhaal kwyt woe en omdat er oare minsken helpe wol dy't dêr ek mei wrakselje.


description: Dat barde by de wrâldbeker dy't dit wykein riden wurdt op Thialf. Letitia de Jong wie de rapste yn de B-groep.

title: Janine Smit santjinde op 500 meter, Letitia de Jong wint B-groep

maintext: Janine Smit fan it Hearrenfean is sneon op de wrâldbeker yn Thialf santjinde wurden op de 500 meter. De 27-jierige reedrydster kaam ta in tiid fan 38.47. De oerwinning gong nei de Japanske Nao Kodaira. De hâlder fan it wrâldrekôr sette mei har tiid fan 37.17 ek in nij baanrekôr del. De Eastenrykse Vanessa Herzog waard mei 37.23 twadde. It tredde plak gong mei in tiid fan 37.70 nei de Amerikaanske Brittany Bowe.


description: De N32 nei Ljouwert wie koarte tiid ôfsletten fanwegen it losrinnende skiep, mar is wer frijjûn.

title: Skiep makket krystkuier op de sneldyk by Ljouwert

maintext:
In skiep op de dyk tusken It Hearrenfean nei Ljouwert tusken de ôfslaggen Snits en Wurdum soarge earste krystdei foar de nedige oerlêst. Fanwegen de feilichheid fan it ferkear en it skiep waard de dyk in skoft ôfset. Ferkear hie dêrtroch te krijen mei flinke fertragings.
Der waard fuort in bistedokter oproppen om it skiep fan de dyk te krijen. It bist waard earst ferdôve en dêrnei yn feilichheid brocht. De dyk koe dêrnei wer frijjûn wurde.


description: Neffens de groep binne har demonstraasjes by de lokale yntochten, wêrûnder yn Ljouwert, ûnrjochtmjittich beheind of ferbean.

title: KOZP makket beswier tsjin boargemasters, ûnder wa Crone

maintext:
De groep hat ek beswieren yntsjinne tsjin de boargemasters fan Den Haag, Den Helder, Hilversum, Rotterdam, Tilburg, Weesp en Zwolle. Yn totaal demonstrearre KOZP yn trettjin gemeenten tsjin de tradisjonele en neffens har rasistyske ferskining fan Swarte Pyt.
Omdat der driging wie fan tsjinaksjes mei geweld troch Swarte Pyt-foarstanners, leinen boargemasters KOZP beheiningen op. Yn Ljouwert woe KOZP yn de Prinsetún lâns de rûte demonstrearje, mar moast de groep fan de gemeente op it Saailân stean. Dêr kaam op de dei fan de yntocht ek in grutte groep foarstanners nei ta. Sy besochten de demonstranten oan te fallen. De ME griep yn.
Mei de beswieren dy't KOZP no yntsjinnet, beropt de groep him op wetjouwing dy't seit dat boargemasters har ta it uterste ynspanne moatte om in demonstraasje te fasilitearjen binnen sicht- en hearôfstân fan dat wêrtsjin't demonstrearre wurdt. Neffens advokaat Wil Eikelboom wie dat net yn alle gemeenten it gefal.


description: De skynwerpers fan Omrop Fryslân steane dit wykein rjochte op LDODK, dat in lestige útwedstriid spilet tsjin PKC.

title: 'Wedstriid fan de wike' wurdt kuorbaltopper foar LDODK

maintext:
De Gordyksters geane sneontemiddei op besite yn Papendrecht. "Dêr hat LDODK noch nea wûn", sa seit sportferslachjouwer Andor Faber. "Mar wa wit wat der sneon mooglik is. Ofrûne sneon wie LDODK ek ticht by in oerwinning tsjin in oare topklup, dus wêrom soe it dan oankommende sneon net kinne?"
PKC stiet op it stuit twadde, LDODK fjirde. De ploech fan trainer Henk Jan Mulder hat twa puntsjes minder.


description: Hiddema wie yn de ôfrûne moannen oan de slach as ynterim-direkteur, mar hat no in langere oanstelling krigen.

title: Nina Hiddema beneamd ta nije direkteur fan Omrop Fryslân

maintext:
Hiddema seit dat se de Omrop yn de ôfrûne moannen kennen leard hat as in moaie en bysûndere organisaasje. "Ik set my dan ek graach de kommende jierren yn foar Omrop Fryslân en dizze moaie provinsje en har ynwenners. Ik sjoch der ek nei út om takom jier nei Fryslân te ferhúzjen."
Ton Baas, foarsitter fan de ried fan kommissarissen fan Omrop Fryslân: "Mei de definitive oanstelling fan Nina Hiddema soargje we foar kontinuïteit by de Omrop. Dêrmei kin de blik wer foarút rjochte wurde."
Media-ûnderfining
Nina Hiddema wie earder ûnder oare wurksum as ynterim-manager by de Stichting Landgoed Mensinge yn Roden en as direkteur fan Theater Geert Teis yn Stadskanaal. Hiddema hat ek in jierrenlange ûnderfining yn de media. Sa wurke sy as 'hoofd varia' en waarnimmend direkteur by RTV Drenthe en yn ferskate funksjes by lanlike telefyzjeprodusinten en omroppen. Fierder is Nina Hiddema lid fan de ried fan tafersjoch fan de Nederlandse Reisopera yn Enschede en fan Hanzehogeschool Groningen.


description: Donald Trump en Vladimir Poetin tegearre oan de kofje yn doarpshûs It Geahûs yn Garyp. Stikje oranjekoeke der by. It liket Nynke krekt wat.

title: Kollum: "Wêr't wy op de wrâld ek binne"

maintext:
Alle gemeenten yn Nederlân ha fan it ryk de opdracht krigen om sels mei dizze enerzjytransysje oan de slach te gean. En sa foel der lêstendeis by Doarpsbelang Aldegea in útnoeging fan de gemeente op de matte om mei te tinken oer dit tema. Doel is om allerearst fan gedachten te wikseljen, foar't wy as doarp online in stik of tsien wynmûnen bestelle. It moat nammentlik wol passe yn de plannen fan de gemeente en de provinsje.
Garyp is as ús buordoarp ien fan dé ynspiraasjeboarnen as it giet om enerzjytransysje. Dêr ha se al in eigen enerzjykoöperaasje, in mega sinnepark en ambisjeuze plannen om it earste ierdgasfrije doarp fan Nederlân te wurden. En it moaie is dat alle ynwenners fan it doarp sels meitinke kinne oer nije ideeën om dit doel te heljen.
Sels meitinke oer enerzjysunich libjen; dêr krijst folop enerzjy fan, soest sizze. Kloppet, oant ik dit wykein it folgjende berjocht tsjinkaam. "Een recordaantal van ruim een miljard passagiers heeft zich in 2017 per vliegtuig laten vervoeren in de Europese Unie. Dat waren er ongeveer 71 miljoen meer dan een jaar eerder, meldt het statistiekbureau van de EU."
Ferline wike noch fleagen wrâldlieders en wittenskippers út hast alle lannen fan de wrâld nei Poalen foar in ynternasjonale klimaatkonferinsje. As der ien lân is dat alle dagen in bydrage leveret oan de klimaatopwaarming, dan is it Poalen wol mei syn grutte koalesintrales. Wêr't wy hjir ús bêst dogge om dy dingen te sluten, bouwe se yn Poalen ûndertusken fluitsjend nije sintrales. Dat soks net hielendal doocht, ha dy Poalen sels ek wol yn de gaten. Se joegen alle wrâldlieders en wittenskippers gekskerend in knuffel fan in laitsjend stienkoaltsje, as oantinken.
No is dat ferskriklik mispleatste humor, mar wêr't ik my echt soargen oer meitsje is dat in lân as Poalen simpelwei syn noas ophellet foar sa'n grut fraachstik. Want lit ús earlik wêze: sa'n sinnepark yn Garyp set fansels hielendal gjin soaden oan de dyk as Poalen gewoan trochgiet mei koalesintrales. En kinst de boel thús noch sa goed isoleare en sinnepanielen op it dak lizze; ast elk jier trije kear yn it fleantúch stapst foar in sinne- of skifakânsje, dan kinst thús like goed de foardoar iepensette en de kachel op 30 draaie. Dan hat it totaal gjin doel.
'Goed voorbeeld doet goed volgen', sizze se net foar neat. Miskien moat dy wrâldlieders en wittenskippers tenei net yn sa'n fersmoargjend lân as Poalen ôfprate, mar just op in plak dêr't se wól it goeie foarbyld krije. Dus Garyp, ik soe it wol witte. Utnoegje dy hap foar takom jier. Lit se mar ris sjen hoe't it ek kin. Trump en Poetin tegearre oan de kofje yn doarpshûs It Geahûs. Stikje oranjekoeke der by. Krekt wat.
En oan de ein fan de besite krije al dy wrâldlieders as oantinken in lyts sinnepanieltsje mei. Sa'n moaie glimmende tegel, dêr't ús bekendste Fryske siswize op stiet: Wêr't wy op 'e wrâld ek binne, oeral skynt deselde sinne."


description: Wat dogge se mei it jild en wat hat it yn harren libben feroare? En: makket jild lokkich?

title: FIDEO: Sjoch hjir nei de dokumintêre €astermar

maintext: Begjin dit jier foel de heechste Postcodekanjer ea yn Eastermar; in bedrach fan 53,9 miljoen euro. It doarp stie folslein op 'e kop. Mar no 't de rêst wer werom is, ûntstiet de fraach, hoe giet it no mei de ynwenners fan Eastermar dy't in priis wûn hawwe? De dokumintêre astermar portrettearret in oantal minsken út it doarp dy't fertelle oer dy bewuste wike yn jannewaris. Wat dogge se mei it jild en wat hat it yn harren libben feroare? En, makket jild lokkich?


description: De 23-jierrige Fryske reedrydster ried mei 3.59.41 de tredde tiid ea yn it Fryske iisstadion.

title: Antoinette de Jong wint 3.000 meter op wrâldbeker yn Thialf

maintext:
Anema fjirtjinde
Reina Anema fan De Gordyk kaam net fierder as it fjirtjinde plak. Se ried in tiid fan 4.08.47 en wie dêrmei mear as fjouwer sekonden stadiger as by it wrâldbekerkwalifikaasjetoernoai yn novimber.
Esmee Visser einige mei 4.00.62 op it fjirde plak, wylst Melissa Wijfje op plak sân einige mei in tiid fan 4.02.73.


description: Sjinkie Knegt, Itzhak de Laat, Daan Breeuwsma en Dennis Visser pakten it earste wrâldbekergoud fan it seizoen.

title: Shorttrackmanlju winne ek goud yn Kazachstan

maintext:
De Nederlânske manlju, Sjinkie Knegt, Itzhak de Laat, Daan Breeuwsma en Dennis Visser, koenen goed partij jaan tsjin Kanada en Súd-Koreä. De Laat kaam sels efkes foarop te lizzen, mar hy waard al gau ynhelle troch de Koreänen.
Doe't de Kanadezen harsels útskeakelen, waard it in twastriid tusken Súd-Koreä en Nederlân. Mei noch in heale ronde te gean makke de Koreaan Hyo in flinke misser, wêrby't er Knegt hindere. Hyo waard diskwalifisearre en sa kaam it dat Nederlân goud wûn. It is it earste wrâldbekergoud fan dit seizoen foar de ôflossingsploech.
Knegt fjirde op 1.500
Earder op de dei waard Sjinkie Knegt fjirde yn de finale fan de 1.500 meter. Oardel ronde foar de finish waard er ynhelle troch trije Koreanen, dy't it hiele poadium besetten.


description: De bestjoerder kaam mei de auto yn de berm telâne en ferlear de macht oer it stjoer. It pear koe sels út de auto komme.

title: Belgysk pear bedarret mei auto yn sleat by Ingwierrum

maintext: In Belgysk pear is snein mei de auto yn it wetter bedarre tusken Ingwierrum en Iezumasyl. It ûngelok barde op de Saatsenwei. De auto kaam út de rjochting fan Dokkumer Nije Silen en ried nei Eanjum.


description: De partij, mei de namme Natuurlijk Fryslân, wol dat yn 2030 realisearje. Dat soe in ynvestearring fan tweintich miljard euro freegje.

title: Nije Fryske partij wol in folslein enerzjyneutraal Fryslân

maintext:
De partij set yn op in fossylfrije en sirkulêre provinsje en dat soe in ynvestearring fan tweintich miljard euro freegje. Neffens de partij is de helte dêrfan nedich foar materieel foar de enerzjytransysje. De oare helte is foar de oankeap en ynvestearring yn ûnreplik goed om de lânboutransysje mooglik te meitsjen en de leefberheid yn de doarpen te fersterkjen.
Listlûker foar Natuurlijk Fryslân foar de kommende steateferkiezingen is Sietze Schukking, âld-steatelid fan D66. Op it stuit is hy ûnôfhinklik lid fan Provinsjale Steaten.


description: De Jouster ferlear troch in soad miste dûbels kânsleas fan Max Hopp út Dútslân, mei 3-0 yn sets.

title: Noppert nei WK-ferlies: "Dit hie net mochten"

maintext:
"Ast safolle dûbels mist op bepaalde mominten dat it moat, dat is dat balen. Dan kin ik wer werom komme en lit ik it wer sjitte", sa sei in teloarstelde Noppert. Yn de tredde set hie de Jouster noch twa darts om werom te kommen, mar dy giene der net yn.
"Dreech ferhaal"
Noppert: "Myn gemiddelde wie heger, goed 97, en dan is myn dûbelpersintaazje mar 13 persint. Hy smiet de dûbels wol út en dat is it wichtichste fan it darten. Ast de dûbels net rekkest, wurdt it in dreech ferhaal"


description: Dat barde yn it sintrum fan It Hearrenfean. Hy makke aardich wat leven en de helptsjinsten riden manmachtich út.

title: Betize man fytst grêft yn en wol der net mear út

maintext: Op It Hearrenfean is freed oan it begjin fan de jûn in betize man de Lindegrêft yn fytst. It wetter dêr is net djip en hy stie yn it wetter.


description: Yn it rychjeshûs fleach de meterkast yn 'e brân, wêrnei't it fjoer oersloech nei it plafond.

title: Hûn rêden by wenningbrân yn Noardwâlde

maintext:
Yn it hûs wie de meterkast yn 'e brân flein en it fjoer sloech dêrnei oer nei it plafond. By de brân kaam in protte reek frij. De brânwacht hat troch middel fan sloopwurksumheden de boarnen fan it fjoer berikt en it fjoer dwêste kinnen.
De bewenners fan it hûs wiene net oanwêzich, mar by it blussen kaam de brânwacht wol in hûn tsjin. Dizze is út it hûs rêden en wurdt fersoarge.


description: Keunstner Tjibbe Hooghiemstra, boargemaster (en inisjator fan Kulturele Haadstêd) Jannewietske de Vries, skriuwer en ferhaleferteller Douwe Kootstra en pro

title: Tentoanstelling 'Wâldman' lit tsjustere kant fan mienskip sjen

maintext:
Wat is de Wâldman?
Neffens Willem de Vries is de streek de Wâlden in mienskip op himsels. Douwe Kootstra omskriuwt de mentaliteit fan de Wâldman as 'wy rêde ússels, bemuoi dy der net mei'.
Jannewietske de Vries, har famylje komt út de Wâlden, hat bewust keazen foar it tema 'iepen mienskip'. "Want oan in mienskip sitte ek tsjustere kanten, it kin ek sletten wêze."
Se fynt it passend dat dizze tentoanstelling noch oan de ein fan dit LF2018 te sjen is. "Kulturele haadstêd is no dien, mar we binne noch lang net klear. Dêrom ha we ek de Re-Opening fierd, we geane troch yn de kommende jierren, mei moaie projekten en programma's om mear minsken te berikken. En ek wat sear docht, moatte we beneame en mei oan de slach gean."


description: De Ljouwerter basketballers spylje sneontejûn tsjin de nûmer trije fan de earedifyzje: Leiden.

title: LIVE: Aris - Leiden yn de 'Wedstriid fan de wike'

maintext:
It is in útdaging, om't Leiden gewoanwei ien of twa maatsjes te grut is foar de Ljouwerter basketballers. Dy ploech hat dan ek in folle heger budzjet. "En dus soe it moai wêze as Aris it Leiden lêstich meitsje kin", fertelt sportferslachjouwer Andor Faber.
Hoopje op Williams
"De Ljouwerter hoop is wat dan oanbelanget wol fêstige op spulferdieler Jonathan Williams. Hy koe troch blessueres noch net yn aksje komme. Mar, we kinne hiel wat fan him ferwachtsje, as we Aris-coach Tony Van den Bosch leauwe meie."
De wedstriid wurdt sneontejûn 20.00 oere live útstjoerd op de webside fan Omrop Fryslân en yn de Omrop-app.


description: Yn fjouwer jier tiid is it learlingetal fan de skoalle mei goed tritich persint ôfnommen. Wierskynlik moat der yn de fêste banen snien wurde.

title: Driigjende reorganisaasje foar kristlike mavo De Saad

maintext:
It personiel fan De Saad is tongersdei op 'e hichte brocht fan de situaasje. De skoalle hat op it stuit noch ûngefear 290 learlingen; foar har feroaret der foarearst neat.
Krimp
Neffens it bestjoer fan De Saad binne de ôffallende finansjele ferwachtingen in direkt gefolch fan de krimp yn 'e regio. Troch in reorganisaasje en fernijing hopet de skoalle de kwaliteit fan it ûnderwiis op peil hâlde te kinnen.


description: Kostúmferhiersaken yn Fryslân ha it drok mei de ferhier fan klean yn de styl fan Charles Dickens. Al sûnt septimber komme minsken om klean te hieren foar i

title: Drokte by kleanferhierwinkels om Charles Dickens-festivals

maintext:
Sa ek yn Grou. Eigener Femke van Heijnsbergen hat it der al moannen drok mei. "It is dit jier foar it earst yn Ljouwert, en in soad minsken wolle dizze klean hiere. Dêrom wiene de earste minsken der al yn septimber by."
Spesjaal foar de drokte hat Grou sa'n 25 kostúms by makke. "We wolle sa folle mooglik minsken foarsjen fan klean. Der wie in hiel koar dat yn Dickens-styl moast en wy fine it dan altyd wol aardich dat se in bytsje op inoar lykje. Wy hawwe doe in soad pakken by makke", seit Femke Heijnsbergen.
Ek by oare kostúmferhiersaken is net folle mear oer. Wa't noch klean foar it Dickens-festival ha wol, moat rap hannelje. "Miskien hawwe minsken thús noch in âlde rok of jas, en dy kinne je dan kombinearje mei in kap of skelk. As minsken noch wat hiere wolle, moatte se der gau by wêze", seit Femke Heijnsbergen.


description: VV Bûtenpost ferlear: 1-2. Ek ONS Snits gie ûnderút yn de tredde difyzje, Harkemase Boys wûn wol yn de slotfaze.

title: Amateurfuotbal: VV Bûtenpost ûnderút, Harkemase Boys wint yn slotfaze


description: De brêge soe al earder ticht, mar wie langer iepen fanwege wurk yn de tunnel. Fytsers en kuierders kinne de brêge oer it Dokkumer Grutdjip brûke.

title: Tunnel yn de Tichelwei wer iepen, Schreiersbrêge ticht

maintext:
De Schreiersbrêge soe al earder ticht foar fytsers en fuotgongers, mar wie langer iepen fanwege wurksumheden yn de tunnel. By in ynspeksje yn novimber waard sjoen dat der skea oan de muorren fan de tunnel wie. Der wie sels sprake fan it risiko dat de dyk yn de tunnel ynstoarte soe. Dêrom moast de tunnel ticht om de skea te ferhelpen. Automobilisten moasten de omlieding fia Metselwier brûke. Foar fytsers waard tydlik in smelle fytsstrook makke.
Mei it sluten fan de Schreiersbrêge moatte fytsers fan no ôf de fyts- en fuotgongersbrêge oer it Dokkumer Grutdjip brûke, dy't op 1 novimber iepene is.


description: Yn 'Sportmominten 2018' presintearren de Omrop, Leeuwarder Courant, Provinsje Fryslân en Sport Fryslân de populêrste Sportmominten fan 2018.

title: FIDEO: Friezen kieze it sportmomint fan 2018

maintext:
Douwe Visser fan it Grouster skûtsje seach werom op it SKS-kampioenskip fan dit jier. En dat wie tige spannend. "Der wiene noch fiif skûtsjes dy't kampioen wurde koene", fertelt Visser. It Hearrenfean hie de bêste útgongsposysje. "Wy moasten net allinnich foar It Hearrenfean einigje, der moast ek noch ien tusken. By de lêste tonne sieten se flak achter ús en dat woene we net."
Dus doe moasten de Grousters wat betinke. "We ha It Hearrenfean in pear hûndert meter fuortfard, dat sy net draaie mochten. Doe wie it foar ús in momint betinke dat wy noch krekt foar Drachten komme koene en It Hearrenfean net." Dat wie genôch foar Grou en dus wie de ûntlading by Visser en syn bemanning grut.


description: Geveke (74) wie acht jier lang kommisjelid en adviseur fan it bestjoer fan de Heerenveense Ondernemers Vereniging.

title: Keninklike ûnderskieding foar Jo Geveke fan It Hearrenfean

maintext: Jogchum Hartwig (Jo) Geveke hat tongersdeitemiddei in keninklike ûnderskieding krigen. Hy is no lid yn de Oarder fan Oranje-Nassau. Boargemaster Tjeerd van der Zwan fan gemeente Hearrenfean hat de ûnderskieding útrikt yn de riedseal fan it gemeentehûs.


description: It swimbad is foar dizze gelegenheid spesjaal iepen.

title: Naturisten kinne foar it earst yn in swimbad bleatswimme

maintext:
It hiele bad is iepen foar minsken dy't graach bleat swimme wolle, inkeld de wyldwetterbaan is ticht. De hoareka is wol iepen.
As der foldwaande belangstelling is, sil it naturisteswimmen struktureel opnommen wurde yn de lange termynplanning fan it swimbad.
Leafhawwers kinne sneintejûn telâne yn Swimfun. It bad is iepen fan 19.00 oant 20.00 oere.


description: De fuotbaltrainer krijt de ûnderskieding foar syn suksessen mei SC Hearrenfean, Jong Oranje en de Oranjefroulju.

title: Foppe de Haan beneamd ta bûnsridder troch KNVB

maintext:
De Haan krijt de ûnderskieding foar syn suksessen mei SC Hearrenfean, Jong Oranje en de Oranjefroulju. Under lieding fan De Haan helle SC Hearrenfean twa kear de bekerfinale en pleatste him foar de Champions League.
Mei Jong Oranje waard De Haan twa kear Europeesk kampioen, yn 2006 en 2007. By it lêste toernoai pleatste Jong Oranje him foar it earst sûnt 56 jier foar de Olympyske Spelen.
Ferline jier waard it Nederlânske frouljusalvetal mei De Haan as assistint-bûnscoach Europeesk kampioen.


description: Nei meardere dramatyske stjergefallen is it doarp Achlum oanslein. Om in bytsje ljocht yn it doarp ta te bringen, kaam yn it doarpshûs in Omrop Fryslân-kry

title: In krystbeam foar Achlum

maintext: Jannie Greijdanus ferlear yn juny dit jier har man Paul oan in slimme sykte. Se tocht dat se noch altyd as ymport beskôge waard - ek nei 31 jier - mar hat no ûnderfûn hoe grut oft de krêft fan de mienskip is. Se is bliid mei it gebaar fan Maaike van Dijk: "Ik fûn it earst wol hiel heftich, want do wurdst der wer sa oan herinnere, mar ik fyn it ek goed. It is goed om yn it doarpshûs, dêr't ek de jeugd komt, in 'gedenkboom' te hawwen". Jannie hong in foto fan it betinkmonumint fan Paul yn de beam.


description: Se lûke harren hannen ôf fan it plan dat de gemeente koartlyn presintearre hat.

title: Soarchoanbieders lûke hannen ôf fan WMO-plannen gemeente Ljouwert

maintext:
De bestjoerders fan ûnder mear Thuiszorg Het Friese Land, GGZ Friesland en Amaryllis binne teloarsteld oer de útkomsten fan it ûndersyk dat de gemeente Ljouwert dien hat. Net ien fan de partijen werkent him yn it útstel dat der leit. Ek is it byld dat de belutsen partijen hawwe fan in grutte soarchalliânsje, it doel fan de gemeente Ljouwert, folslein oars as no op papier stiet.
Tsjin de plannen
Earder sprutsen ek de frijwilligersorganisaasjes yn Ljouwert en de advysried sosjaal domein harren út tsjin it plan fan it kolleezje, De belutsen partijen sjogge fiif risiko's. De belangrykste is dat se benaud binne dat se it netwurk fan lytse oanbieders kwytreitsje.


description: Yn maaie gie de fernijde bakkerswinkel iepen mei in oare eksploitant. Dy moat der no al mei ophâlde en dêrom wurdt der no in nije socht.

title: Bakkerswinkel Marsum siket nije eksploitant

maintext: It doarpsbelang fan Marsum is hurd op 'e syk nei in nije eksploitant fan de bakkerswinkel. De winkel is eigendom fan it doarpsbelang. Yn maaie fan dit jier gie de fernijde bakkerswinkel iepen mei in nije eksploitant. Dy moat der no al mei ophâlde en dêrom wurdt der no mei faasje in nije socht.


description: Fan 1 jannewaris ôf skaffe se gjin ferfiermiddels mear oan dy't op fossile brânstoffen ride.

title: Fryske gemeenten keapje tenei allinnich noch mar duorsume ferfiersmiddels

maintext:
De gemeenten beskikke neffens Tsjeard Hofstra fan Circulair Friesland yn totaal oer in weinpark fan sa'n 380.000 stik. De âldere ferfiermiddels wurde net ferkocht. Mar as se oan ferfanging ta binne, komme der gjin nije mear foar yn it plak dy't op fossile brânstof ride.
It weinpark rydt dan allinnich noch elektrysk, op grien gas of blauwe disel. Dat seit Hofstra, dy't by de ûnderhannelingen belutsen is. Neffens Hofstra past it akkoart yn it stribjen dat duorsumens prioriteit krijt by alle politike partijen.


description: De skoalle docht dat om de bern bewust te meitsjen fan de grutte ynfloed dy't de mobile telefoan hat.

title: Dockinga College hâldt mobylfrije dei: tafeltennisje en toutsjespringe

maintext:
No moatte we ús ferfele
De mieningen fan de bern ferskille oer de mobylfrije dei. It grutste part fan de learlingen fûn it in stomme aksje. "Ik fyn it hielendal neat. Normaal sit ik elk skoft op myn telefoan, mar no kin dat net. Ik fyn toutsjespringe en tafeltennisje ek net leuk, dus no moatte wy us ferfele", seit ien fan de learlingen.
Dochs binne der ek bern dy't it wol hiel leuk fine om mei oare learlingen te praten. "Oars sit elkenien altyd op syn telefoan, en no kinne we tegearre leuke spultsjes dwaan. Foar ien kear is it wol leuk, mar net elke dei hear!"
Mear mei elkoar prate
Gymnastykdosint Jan Sierksma is ien fan de inisjatyfnimmers fan de aksje. "Wy seagen yn it skoft in protte learlingen op de telefoan sitten. Doe tochten wy: hjir moatte wy wat oan dwaan. Wy hoopje dat de bern harren bewust wurde fan de ynfloed fan de mobile telefoan en dat se yn it ferfolch wat mear mei elkoar prate", seit Sierksma.
De aksje wie foar ien kear en de dosinten wolle earst de reaksjes fan de bern ôfwachtsje.


description: Troch in hurde triuw fan in man op in elektryske fyts foel in fytster mei har holle tsjin in izeren stek. De man ried dêrnei troch.

title: Man triuwt fytster tsjin izeren stek en fytst troch

maintext: De frou fytste mei twa freondinnen op it fytspaad, doe't se in fytsbelle hearde. De frou seach efterom en bedarre links op de rydbaan op it momint dat de man op de elektryske fyts har ynhelle. Dy joech har in triuw mei de earmtakke en fytste troch, sûnder om te sjen nei it fallen slachtoffer. It giet om in man fan tusken de 40 en 50 jier mei donkere klean oan.


description: Fierder: SC Hearrenfean ferliest al foar it skoft fan Utrecht, LDODK spilet alwer gelyk en Noppert ferliest op it WK darts.

title: Sportoersjoch: Rappe tiden en Fryske medaljes op Thialf

maintext:
SC Hearrenfean ferlear snein fan FC Utrecht en dat kaam benammen troch in strieminne earste helte. By it skoft stie it al 0-3. Yn de twadde helte die Hearrenfean noch wol wat werom, mar net genôch. Ferlern dus, en just doe't we tochten dat Hearrenfean it paad omheech fûn hie. We sjogge ek fêst foarút nei de algemiene ledegearkomst foar oandielhâlders fan moandeitejûn.
Ek op It Hearrenfean: in hiel soad rappe tiden op de wrâldbeker yn Thialf. Antoinette de Jong wûn de 3.000 meter en Sven Kramer makke op de 5.000 syn rentree mei in tredde plak.
De kuorballers fan LDODK spilen thús in topper tsjin TOP út Sassenheim. Foar de twadde wike op rige spilen de Gordyksters gelyk. Dochs wie it gefoel goed, want yn de slotfaze makke LDODK in efterstân goed en yn de alderlêste sekonden miste Pikaar fan TOP in strafworp.
De earste Fries ea op it WK darts, Danny Noppert, is útskeakele. Hy begûn freedtejûn noch oertsjûgjend yn de earste ronde, mar in ronde letter ferlear de Jouster fan Max Hopp út Dútslân. En dat hie net hoegd, neffens Noppert sels. It is ek bysûnder spitich, want by winst hie Noppert yn de tredde ronde tsjin Michael van Gerwen spile.
Wedstriid fan de wike: PKC - LDODK
En we sjogge foarút nei de folgjende Wedstriid fan de wike. Dat is PKC - LDODK, op 'e nij in topper yn de Kuorbal League. PKC út Papendrecht stiet dield earste, LDODK fjirde. Sneon spylje de twa yn Papendrecht tsjininoar en Omrop Fryslân is derby.


description: Twadde krystdei wie de lêste dei dat der stimd wurde koe foar de Fryske top 100, de list mei de bêste Fryske nûmers.

title: Rekôr foar Fryske top 100: hast 52.000 stimmen útbrocht

maintext:
Twadde krystdei wie de lêste dei dat der stimd wurde koe foar de list mei de bêste Fryske nûmers. Yn de studio by Omrop Fryslân siet in belpanel mei bekende Friezen klear, om de stimmen oan troch te jaan. Der koe de ôfrûne wiken al rûnom yn de provinsje yn stimhokjes stimd wurde en ek online fia Frysketop100.nl en de Omrop-app.
Soad reaksjes
Sjonger Joop Obama siet yn it belpanel en krige in soad reaksjes oer de útstjoering fan de lêste stimdei. "Minsken dy't fertelle dat se mei de famylje sitte te iten en of mei de man op de bank mei in bierke. Prachtich, geweldich! In soad minsken wachtsje ek spesjaal oant dizze dei om te stimmen."
Presintator Arjen de Boer siet foar it earst yn it belpanel en fûn it prachtich om te dwaan. "Ik fyn it gewoan gesellich, even kletse mei de minsken thús en se binne der allegear drok mei dwaande."


description: Gearwurking stiet sintraal by de nije attraksje. Ien op de fiif ynwenners hat holpen om de escaperoom te realisearjen.

title: Nije escaperoom moat soargje foar mear dynamyk yn Easterwierrum

maintext: In escaperoom is in spul dêr't meardere minsken by opsletten wurde yn ien of mear keamers. Troch opdrachten en oanwizingen moatte se dêr wer út komme.


description: By de klup binne se wakker grutsk op dizze earste 'hockeydome' fan it noarden.

title: Ljouwerter hockeyklup spilet earste wedstriden yn nagelnij hockeydome

maintext:
Yn de hockeydome kin winterdeis drûch trochhockeyd wurde, mar it is wol in oar type spul. Folle technysker, mei teams fan 6 jonges of famkes, en de bal moat ek op de flier bliuwe. De luchtdruk en de temperatuer yn de hal is konstant. De hal wurdt ein febrewaris wer ôfbrutsen, want dan is it fjild dêr't de dome op stiet wer nedich foar fjildhockey. Foar MHCL is it hawwen fan in eigen hal in útkomst.
Eigen hal
De klup wie wend om winterdeis sportsealen ôf te hieren foar sealhockey en moast dêrby faak útwike nei sealen bûten Ljouwert. No kinne de leden foar trainingen en wedstriden telâne yn de eigen hal, dy't sân dagen yn de wike brûkt wurde sil.


description: Taeke Kooistra wûn freedtejûn It Wiersma Stryk-ta toernoai te Skearnegoutum.

title: Taeke Kooistra winner Stryk-ta troch SB yn Skearnegoutum

maintext:
Oan dizze priisdammerij dienen 24 dammers mei. Fjirtjin Stadige Strikers en tsien dammers fan oare klups. Der waard mei in tiid fan 30 minuten op ‘e klok en 5 sekonden de set der by spile. Dy fiif sekonden is foar yn tiidneed sittende dammers in útkomst. Dat die in pear kear goed bliken. Der waard yn in hiele rêstige sfear damme en der wienen ferrassende einspullen.
De wikselpriis yn de eareklasse sil der net fan skrikke as de namme T. Kooistra yn him gravearre wurdt. Dy namme pronke oant no ta al acht kear op dit wikselboerd. Kooistra einige op like folle punten as Willem Schaap, mar it SB joech de trochslach (5 – 4). Willem Schaap ferlear syn parij tsjin Taeke trouwens ek. Hy fielde him as spilers út de twadde acht trouwens de kening te ryk.
Der waard yn seis groepen fan fjouwer spile. Dat kaam prachtich út mei 24 dammers. De haadklasse A befette twa groepen. Dejinge dy’t de measte boerdpunten helje soe, rekkene oer beide groepen, kaam mei syn namme op de wikselpriis. Dat wie de man mei trije winstpartijen: Fedde Wiersma. Yn de haadklasse B einigen ek twa dammers mei like folle punten, mar de ûnderlinge útslach bepaalde de earste en twadde priis.
Folsleine útslach: Eareklasse. 1 Taeke Kooistra, Hartwert 2 punten; 2 Willem Schaap, Dearsum 2 p. Haadklasse groep 1: 1 Fedde Wiersma, Easterein 3 p; 2 Bernard Kroon, Blauhûs 2p. Groep 2: 1 Dicky van der Meer, Terherne 2½p; 2 Sjoerd Teake Kooistra, Hartwert 2p. Haadklasse B: 1 Sjoerd Huitema, Snits 2p; 2 Herman Scheltinga, Nijlân 2p. Twadde klasse: 1 Lolke Huitema, Tersoal 3p; 2 Hennie de Haan, Snits 1p. Tredde klasse: 1 Hester Boelens, Snits 2½p; 2 Hessel Boelens, Snits 2p.


title: Spullen foar de Fryslân Kup soargen foar spektakel

maintext:
It hat fansels wol wat dy knok-out striid yn de Frysslân Kup. Foaral as der dan ek noch aardich damme wurdt. Moandeitejûn waarden twa fan dy spullen foar de Kup yn it Skearnegoutumer Swettehûs ferspile. Fierders wienen der fansels ek noch de fiif kompetysjepartijen bij damklup de Stadige Strikers.
Opfallend yn de kompetysje is, dat nestor Bauke de Boer it winnen wat ferleard is. Sa liket it teminsten wol. Hy ferlear no wer troch in blunderke tsjin Bauke Bos. Gong De Boer yn it begjin fan dizze kompetysje as in spear, no heakket de masine wat. Dat die freedtejûn ek bliken op it Stryk-ta toernoai. Hy ferlear twa kear troch wat sleauwichheden. Dat ferwachtsje jo net fan in man dy’t al mear as tachtich jier aktyf is op it fjouwerkante boerd. Altiten like skerp, mar no is it krekt of sitte se achter him oan en makket er yn sân hasten de foutsjes.
In moaie partij spilen de talinten Sjoerd Huitema en Paul Borghaerts. Se joegen beide gjin sentimeter ta. Se makken ek gjin rare fouten. Dochs soe it even mis gean mei Paul. Nei de tiid wist er ek presys wat de fout west hie. Sjoch as men dat mar wit, dan kin men foarút komme.
It spektakel waard op twa aparte tafels oan de oare kant fan de smûke bar opfierd. Dêr sieten Bauke Dykstra en Cor Kooistra en dy moasten tsjin Taeke Kooistra út Hartwert en Pieter Hoogterp út De Gaastmar.
De partij tusken Bauke en Taeke krige in prachtich ferrin. Healwei stie der in stân op it boerd om fan te smullen. De iene Striker nei de oare kaam even sjen nei dit spul, wêryn it like dat Dykstra der wat solider op stie as syn opponint. Elkenien woe der tsjûge fan wêze dat Bauke de achttjinfâldich kampioen Frysk spul pakke soe. In kat yn it nau makket rare sprongen. Sa gie it ek yn dizze partij. Taeke seach noch in moaie fariant en wûn dochs noch.
De partij tusken Pieter en Cor hie wat minder belangstelling. Dy partij wie ek wat ienfâldiger. Sa like it, mar ûndertusken sieten dêr ek hiele moaie lopen en mooglike flypflappen yn. Troch der skerp by te bliuwen, waarden de ferskate lopen ûnskaadlik makke. Yn it einspul kaam Kooistra wat better op it boerd te stean en makke it mei in suterich setsje út.
Utslaggen: Paul Borghaerts – Sjoerd Huitema 1 – 0; Jelle Wiersma – Sjoerd Jan Bakker 1 – 0; Dicky van der Meer – Hennie de Haan 1 – 0; Bauke de Boer – Bauke Bos 0 – 1; Ype Boelens – Willem Schaap 0 – 1: Frl Kup: Taeke Kooistra – Bauke Dykstra 1 – 0; Pieter Hoogterp – Cor Kooistra 0 – 1.


title: Waarpraatsje: tige skier

maintext:
DE JOUWER – Nei in skiere tongersdei sil der de kommende dagen net folle feroarje.
Yn ’e nacht fan tongersdei op freed is de loft berûn. It soe sa út en troch in bytsje reine kinne. By in swakke súdwestewyn wurdt it 4 graden.
Freed is de loft ek berûn en kin it op ’e nij sa út en troch wat reine. De wyn komt út it westen oant súdwesten en is swak, by de kust lâns matich. It wurdt 7 graden.
Sneon feroaret der net folle oan it waar. It wurdt sels noch in bytsje mylder.
Jan Brinksma


title: Oersetwedstriid

maintext:
Yn De Nije, it nulnûmer fan it nije Frysktalige nijsblêd is in oersetwedstryd opnommen fan it liet “In the big rock candy mountains”. Dy countrysong giet oer in swalker. Hy dreamt oer in lân dêr’t de hinnen sêftseane aaien lizze en dêr’t de sigaretten oan de beammen groeie. It waard foar it earst op de plaat set troch Harry McClintock yn 1928. Nei de súksesfilm fan de bruorren Joel en Ethan Coen ‘O Brother Where Are Thou’ út 2000 is it yn ferskate ferzjes op YouTube te finen. Yn de film wurdt it songen troch McClintock sels.
Oersettingen moatte foar 31 jannewaris 2019 stjoerd wurde oan ynfo@fryskebeweging.frl. De haadpriis is in Harmonie teaterbon fan € 150,00. Dêrneist binne der fiif cd’s mei muzyk út de film as treastpriis beskikber. De priisútrikking is op in sneintemiddei yn maart mei muzyk en yn in passende lokaasje.
Sjoch foar de tekst en mear ynformaasje De Nije. Foar € 4,95 hast rûnom te keap.


title: Ynklusive arbeidsmerk; DDFK jout it goede foarbyld

maintext:
De DDFK-gemeenten (Dantumadiel, Dongeradiel, Ferwerderadiel en Kollumerlân c.a.) hawwe neffens de lanlike rjochtline it ôfrûne jier mear as genôch minsken mei in arbeidsbeheining oannommen. Mei 25,6 banen hellen de gemeenten de doelstelling fan 14,2 banen royaal. De ôfspraken en doelstellingen komme út it Sosjaal Akkoart dat de oerheid, it bedriuwslibben en de fakbûnen yn 2013 sletten hawwe.
Baneôfspraak
Minsken mei in arbeidsbeheining hawwe faak muoite om in baan te finen. Yn it sosjaal akkoart is ôfpraat dat yn 2026 der 125.000 ekstra banen foar dy kategory binne mei 25.000 dêrfan by de oerheid. In protte oerheidsorganisaasjes bliuwe benefter.
Ambysje
DDFK-gemeenten achtsje it belangryk om het goede foarbyld te jaan. Mei it tsjintwurdige tal baanôfspraken komt de amtlike organisaasje fan de nije gemeente Noardeast-Fryslân yn de kommende jierren hieltyd boppe de lanlike noarm út. De direksje is fan doel om dy doelstelling te ferromjen en wêr’t dat mooglik is nije funksjes yn te stellen.
De meiwurkers mei in arbeidsbeheining wurde op dit stuit ûnder mear ynset by licht administratyf wurk, de bûtentsjinst, himmelwurk, catering of koerierswurk.


title: In rare namme

maintext:
Ferhaal (foar âldere bern)
fan Astrid Damstra
In bytsje boas ferbriek se de ferbining. Ien fan tsjerke hie belle. In bytsje gekoanstekkerich baude se de frou nei: “Wy wolle graach witte ofsto in jonge of in famke bist, om dy op it kamp foar de goede sliepseal yn te dielen.” Duh!
Wat hie se in hekel oan har namme. Ife! Sa sprekke je dat út. En je skriuwe Aoife, A-O-I-F-E. Se skamme har alle kearen wer dea. Wêrom hiene har heit en men har sa neamd? “Sa’n moaie Ierske namme”, sei har mem altyd. “In namme dy’t unyk is. Dêr’t gjin twa fan yn ’e klasse sitte.” Nee, dat wie sa. Wie it mar sa’n feest. No moast se altyd harkje nei guon dy’t sokssawat rôpen as Afke, Oivuh, Avé of noch wat healwizers.
In wike letter stiene alle bern dy’t op kamp soene by de soarchpleats.
In midwinterkamp. Wol spannend! Aiofe wie fan ’t simmer hjir krekt hinne ferhuze en koe de bern fan tsjerke noch net sa goed. Twa dagen mei bern dy’t like âld wiene op in soarchpleats sliepe en meiwurkje, dat like har wol wat. En mei-inoar ‘wat belibje’ fan Advint. Want it wie al begjin desimber.
Neist har wie in oar famke it bêd oan it opmeitsjen.
“Hoi, ik bin Aoife”, sei se. “En do?”
It famke seach omheech en prate mei in swier aksint: “Ik bin Hawa, hoi.”
“Wat seist?” frege Aoife. “Hoe staverest dat?”
“H-A-W-A”, suchte it famke, en tagelyk besefte Aoife dat se wat ferfelends frege hie.
“Sorry! Ik wit hoe’t dy fraach fielt!”
Se fertelden inoar hoe’t se oan harren namme komme wiene.
Hawa wie in jier lyn út Syrië wei mei har heit en men en har bruorke nei Nederlân flechte. Troch kontakten mei de tsjerke wie se by it bernekamp kommen. Hawa frege: “Witst wat myn namme betsjut? ‘Dy’t it libben jout.’ En dy fan dy?
Aoife koe der net oer út: “Dy fan my ek! It is Iersk foar Eva, do witst wol, dy út de Bibel!”
“No sis, myn namme is de Syryske ferzje fan Eva!”
Se seagen inoar begripend oan en fan dat stuit ôf wiene se faak tegearre.
Deselde jûn hie de groep om it kampfjoer hinne sitten. Yn de winternacht. Se hiene mei-inoar it ferhaal lêzen oer Joazef en Maria dy’t in poppe ferwachte. Oer de gefaarlike reis en de earmoede dêr’t se yn oerlibje moasten. Se hiene neipraat oer earmoede, gefaar en it fertrouwen op God. Oer ingels as boadskippers fan God en oer Jezus dy’t gau berne wurde soe. Yn in soarte bûthús, tusken de bisten, krekt as hjir op de boerepleats.
Hawa fertelde oer har reis nei Nederlân. In aaklike, ûnminsklike reis, sûnder wissichheid, om wanhopich fan te wurden. En no siet se hjir. Dêr tanke se God foar. Al wist se net hoe’t it fierder gean soe yn har libben. Wêr’t se wenje soe. Oft se wolkom bliuwe soe op it plak dêr’t se no wie. Krekt sokke problemen as Joazef, Maria en Jezus eins hiene. En ek al wie se ûnwis oer wat se krekt leaude, it ferhaal fan de berte fan Jezus begriep se.
Nachts op bêd tocht Aoife noch nei oer Hawa en har ferhaal. Se hie dúdlik wat field fan Hawa’s fertrouwen en har leafde foar it ferhaal fan Jezus. It Syryske famke like sa… se kaam net op it goede wurd… sa sterk?
“Hé, Hawa”, flústere se. “Miskien binne ús nammen wol gek… Mar de betsjutting is dochs wol supermoai eigentlik. Echt power!”
En mei in mingeling fan ferwûndering, fertrouwen en meilibjen foel se yn ’e sliep.
Oersetting fan ‘Een rare naam’ yn Volg de sterren, nieuwe verhalen, gedichten en gebeden rond Kerst, útjefte fan de Protestantse Kerk in Nederland, https://webwinkel.pkn.nl/volg-de-sterren/4920-0161).


title: Dûbele lanlike erkenning foar Explore the North

maintext:
Lanlike bydragen fan it Nederlânsk Letterefûns en it Fûns Poadiumkeunsten foar it Ljouwerter festival Explore the North yn 2019 en 2020.
Nei in fol en slagge jier hat it Ljouwerter festival en begjinnend produksjeplatfoarm Explore the North, tanksij lanlike erkenning troch it Nederlânsk Letterefûns en it Fûns Poadiumkeunsten, in protte betrouwen yn de takomst. Beide ryksfûnsen stypje it festival yn de jierren 2019 en 2020. Yn 2018 ûntwikkele Explore the North mear eigen produksjes en (ynter)nasjonale en lokale gearwurkingen as ea.
Dit jier makke de organisaasje in wichtige ûntwikkeling troch. Explore the North wurdt neist it festival yn novimber ek in ynterdissiplinêr produksjeplatfoarm. De takenning fan in tal wichtige fûnsen jout moed en betrouwen om yn 2019 in wichtige posysje yn Fryslân en it noarden yn te nimmen. Dêrneist biedt de omearming perspektyf om ynhâldlik te ferskerpjen en te ferdjipjen en op de lange termyn in ympuls te jaan oan it produksjeklimaat yn Fryslân.
Oer Explore the North
Explore the North is in jierliks ynterdissiplinêr keunstefestival mei in fokus op literatuer en poadiumkeunsten, dat de prachtige binnenstêd fan Ljouwert en syn ynwenners ynset as boarne fan ynspiraasje en as eftergrûn. It festival wurdt jierliks ein novimber holden. Explore the North presintearret in miks fan sjenres en dissiplines dy’t yn it ramt fan it festival in gehiel foarmje. Klassike musisy stean njonken elektroanyske helden, jonge talintfolle skriuwers njonken ynternasjonale teatermakkers, Noardlike keunstners yn in ynternasjonale omjouwing, ynternasjonale keunstners yn it Fryslân fan no. De sechde edysje fan it festival wie op 22, 23 en 24 novimber 2018. Meikoarten makket it festival de data foar 2019 bekend.


title: Meitsje dyn eigen ets of portret yn it Frysk Museum

maintext:
Yn de krystfakânsje is der fan alles te dwaan yn it Frysk Museum. Fan 27 oant en mei 30 desimber en fan 2 oant en mei 4 jannewaris binne der alle dagen twa kreative wurksjops foar bern. Hja skilderje krekt as Rembrandt in selsportret of gean oan ’e slach mei in eigen ets. De wurksjops binne fergees foar maksimaal fjouwer bern op fertoan fan in folwoeksene mei in yntreekaartsje. Oanmelde kin op de dei sels by de aktiviteitebaly yn de museumhal.
Museumdosint
Alle wurksjops wurde begelaat troch in museumdosint. It skilderjen fan in selsportret is gaadlik foar bern fan fiif jier ôf. De wurksjop etsen is gaadlik foar bern fan acht jier ôf. Foarôf reservearje foar de wurksjops is net mooglik, oanmelde kin op de dei sels by de aktiviteitebaly. By oanfang fan de wurksjops wurde de bern ophelle yn de museumhal, begelieding fan in folwoeksene is tastien, mar net nedich. Nei ôfrin bringt de museumdosint de bern wer werom nei de museumhal.
Folwoeksenen
Yn de krystfakânsje is der foar folwoeksenen ek genôch te dwaan. Rembrandt van Rijn en syn Fryske frou nimme de besiker mei op in romantyske reis nei de 17e iuw. Mei mear as 250 foarwerpen en mar leafst 23 wurken fan de Hollânske master sels dûkt Rembrandt & Saskia: Liefde in de Gouden Eeuw yn it leafdeslibben fan de Gouden Iuw. Besjoch ek Phantom Limb: Art beyond Escher, noch mar te sjen oant en mei 6 jannewaris. De útstalling set jins sintugen op skerp: stap bygelyks yn de ynstallaasje fan Matthijs Munnik, Luminal, dêr’t men jinsels yn in ûneinige, kleurrike leechte waant.
It museum is de hiele krystfakânsje iepen op tiisdeis o/m sneins fan 11.00 en 17.00 oere en ticht op earste krystdei en nijjiersdei.


title: Waarpraatsje: griene kryst

maintext:
DE JOUWER – Nei in tige hjerstich wykein krije wy no inkelde drûge dagen.
Yn ’e nacht fan snein op moandei is de loft berûn en kin it earst noch wat reine. Letter binne der ek opklearringen, mar in bui is net útsletten. De wyn is swak en komt út it noarden. It wurdt in graad as 3.
Moandei wikselje bewolking en (wat) sinne inoar ôf. It bliuwt, sa goed as, drûch. De wyn is swak en komt op ’e nij út it noarden. De temperatuer leit om de 6 graden hinne.
Op beide krystdagen bliuwt it, sa goed as, drûch. It wurdt dan 5 graden. In griene kryst dus!
Jan Brinksma


title: Nijjierskonsert yn Museum Belvédere

maintext:
Snein 20 jannewaris 2019, oanfang 11.00 oere
Op 20 jannewaris is der wer in Nijjierskonsert yn it Museumkafee fan Museum Belvédere, yn gearwurking mei de stifting Heerenveense Kunstkring. It konsert duorret in oere en biedt de gelegenheid om inoar in ‘lokkich nijjier’ te winskjen.
De kaartferkeap ferrint fia de kassa fan Museum Belvédère en fia de webside. Eardere edysjes fan it Nijjierskonsert wiene útferkocht, dus om teloarstelling foar te kommen is it oan te rieden om kaartsjes fan tefoaren te keapjen. De tagongspriis is € 18,50, foar Freonen fan it Museum € 16,-. Besikers o/m 25 jier betelje € 10,00, oant tolve jier is it fergees. By de priis is btw, museumyntree, kofje en in drankje ynbegrepen.
Ynformaasje oer de musisy:
Fariaasje yn styl en sfear, firtuositeit en luchtichheid – dat binne de yngrediïnten foar in konsert fan it projesjonele BRISK Recorder Quartet Amsterdam. BRISK betsjut libben en wekker. It kwartet ferskynt altyd op it poadium mei in enoarme samling blokfluiten. Sûnt de oprjochting yn 1986 joech BRISK ferskate konserten op poadia en festivals fan namme yn Europeeske lannen, Kanada en de Feriene Steaten. BRISK makke opnamen foar radio en telefyzje yn Nederlân en yn it bûtenlân, en is op mear as tsien cd’s te beharkjen. Mei in programmearring fan âlde en hjoeddeiske muzyk ferkent it ensemble de grinzen fan it repertoire. BRISK wurket geregeld gear mei kollega-musisy, en ek mei keunstners út oare dissiplines lykas akteurs, regisseurs, tekstskriuwers en filmers. Yn febrewaris 2018 brochten sy in nije cd út ûnder it label Globe Records mei de titel Canção: Music from the Iberian Peninsul.
Sjoch ek: www.brisk.nl | www.museumbelvedere.nl.
Fanwege it Nijjierskonsert sil it museum op snein 20 jannewaris pas fan 13.00 oere ôf iepen wêze foar reguliere besikers. Elkenien is fan herte wolkom.